VENDIM NR. 32, DATË  30.05.2023

KËRKUESE:	GJYKATA E APELIT TË JURIDIKSIONIT TË PËRGJITHSHËM
	
	SUBJEKTE TË INTERESUARA: 
	KUVENDI I REPUBLIKËS SË SHQIPËRISË,
KËSHILLI I MINISTRAVE I REPUBLIKËS SË SHQIPËRISË,
PROKURORIA E PËRGJITHSHME 

OBJEKTI: 	Shfuqizimi i nenit 11, pika 4, të ligjit nr. 9754, datë 14.06.2007 “Për përgjegjësinë penale të personave juridikë”, si i papajtueshëm me Kushtetutën e Republikës së Shqipërisë.

BAZA LIGJORE: 	Nenet 131, pika 1, shkronja “a”, 134, pika 1, shkronja “dh” dhe 145, pika 2, të Kushtetutës së Republikës së Shqipërisë; neni 68 i ligjit nr. 8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”, të ndryshuar (ligji nr. 8577/2000).

GJYKATA KUSHTETUESE,
pasi dëgjoi relatoren e çështjes Marsida Xhaferllari, mori në shqyrtim parashtrimet me shkrim të Gjykatës së Apelit të Juridiksionit të Përgjithshëm (gjykata referuese), e cila ka kërkuar pranimin e kërkesës, prapësimet e subjekteve të interesuara, Kuvendit të Shqipërisë (Kuvendi), Këshillit të Ministrave dhe Prokurorisë së Përgjithshme, që kanë kërkuar rrëzimin e kërkesës, si dhe diskutoi çështjen në tërësi,

V Ë R E N:
I
Rrethanat e çështjes
1. Prokuroria pranë Gjykatës së Rrethit Gjyqësor Tiranë në vitin 2019 ka dërguar në gjyq çështjen penale ndaj tre të pandehurve, njëri prej të cilëve ishte person juridik. Ky i fundit është akuzuar për veprat penale “Shkelja e rregullave të mbrojtjes në punë” dhe “Dhënia e ndihmës për ndërtim të paligjshëm”, të parashikuara respektivisht nga nenet 289, paragrafi 1 dhe 199/b të Kodit Penal (KP). 
2. Në përfundim të gjykimit të shkurtuar të çështjes, Gjykata e Rrethit Gjyqësor Tiranë, me vendimin nr. 2485, datë 05.11.2020, ka vendosur, ndër të tjera, deklarimin fajtor të personit juridik sipas akuzave dhe dënimin e tij përfundimisht me 4,000,000 lekë gjobë, pas zbritjes me 1/3-ën sipas nenit 406 të Kodit të Procedurës Penale (KPP). Në caktimin e llojit dhe masës së dënimit penal për personin juridik, gjykata i është referuar nenit 11, pika 4, shkronjat “b” dhe “c”, të ligjit nr. 9754, datë 14.06.2007 “Për përgjegjësinë penale të personave juridikë” (ligji nr. 9754/2007), të lidhur respektivisht me dënimin e parashikuar për veprat penale nga nenet 289, paragrafi 1 dhe 199/b të KP-së. 
3. Kundër vendimit kanë ushtruar ankim dy prej të pandehurve, midis të cilëve edhe personi juridik, duke kundërshtuar masën e dënimit me gjobë, me pretendimin se çdo dyshim shkon në favor të të pandehurit dhe duhej të zbatohej parimi i ligjit penal favorizues. Sipas personit juridik, masa e dënimit me gjobë ndaj tij për veprën penale “Shkelja e rregullave të mbrojtjes në punë”, të parashikuar nga neni 289, paragrafi 1, i KP-së, duhej caktuar bazuar në shkronjën “c” të pikës 4 të nenit 11 të ligjit nr. 9754/2007, dhe jo në shkronjën “b”, sikurse e ka zbatuar gjykata e shkallës së parë.
4. Gjatë gjykimit në shkallën e dytë, gjykata referuese, në seancën gjyqësore të datës 26.10.2022, pasi dëgjoi kërkesat paraprake të palëve, bazuar në nenin 145, pika 2, të Kushtetutës dhe nenin 112 të KPP-së, ka vendosur pezullimin e gjykimit dhe dërgimin e çështjes në Gjykatën Kushtetuese (Gjykata), për të vlerësuar kushtetutshmërinë e pikës 4 të nenit 11 të ligjit nr. 9754/2007 (dispozita e kundërshtuar). Kjo dispozitë parashikon: “Në varësi të llojit të veprës penale zbatohen dënimet me gjobë, si më poshtë: a) për krimet që, sipas Kodit Penal, parashikohet një dënim, minimumi, jo më pak se pesëmbëdhjetë vjet burgim ose burgim i përjetshëm, personi juridik dënohet me gjobë nga 25 milionë lekë deri në 50 milionë lekë; b) për krime që, sipas Kodit Penal, parashikohet një dënim, minimumi, jo më pak se shtatë vjet deri në pesëmbëdhjetë vjet burgim, personi juridik dënohet me gjobë nga 5 milionë lekë deri në 25 milionë lekë; c) për krime që, sipas Kodit Penal, parashikohet një dënim, maksimumi, më pak se shtatë vjet, personi juridik dënohet me gjobë nga 500 mijë lekë deri në 5 milionë lekë.”.
5. Kolegji i Gjykatës në datën 02.03.2023, bazuar në nenin 21, pika, 1, të ligjit nr. 8577/2000, ka vendosur kalimin e çështjes për shqyrtim në seancë plenare mbi bazë të dokumenteve.
6. Gjykata referuese e ka paraqitur kërkesën nën emërtimin “Gjykata e Apelit Tiranë”. Pas paraqitjes së kërkesës, me vendimin nr. 505, datë 21.11.2022 të Këshillit të Lartë Gjyqësor “Për fillimin e funksionimit të Gjykatës së Apelit të Juridiksionit të Përgjithshëm”, prej datës 01.02.2023 kërkuesja është riorganizuar dhe ka filluar të funksionojë nën emërtimin e ri, ndaj Gjykata në tekstin e këtij vendimi do t’i referohet asaj me emërtimin “Gjykata e Apelit të Juridiksionit të Përgjithshëm”.
 
II
Pretendimet në Gjykatën Kushtetuese
7. Gjykata referuese, në mënyrë të përmbledhur, ka pretenduar se dispozita e kundërshtuar ka cenuar:
7.1. [bookmark: _Hlk127525004]Të drejtën e mosdënimit pa ligj, të garantuar nga neni 29 i Kushtetutës dhe neni 7 i Konventës Evropiane për të Drejtat e Njeriut (KEDNJ), pasi mënyra e hartimit të klasifikimeve të dënimit me gjobë për personat juridikë është i pasaktë. Marzhi i dënimit i parashikuar për veprën penale të shkeljes së rregullave të mbrojtjes në punë nga neni 289, paragrafi 1, i KP-së nuk mund të klasifikohet as në shkronjën “b”, as në shkronjën “c” të nenit 11, pika 4, të ligjit nr. 9754/2007. Kjo mund të konsiderohet edhe si ometim i normës juridike, që passjell edhe cenimin e parimit të proporcionalitetit, të garantuar nga neni 17 i Kushtetutës.
7.2. Parimin e barazisë para ligjit, të garantuar nga neni 18 i Kushtetutës, pasi norma ligjore nuk është e qartë dhe ekspozon ndaj dënimit të konsiderueshëm me gjobë personin juridik për veprën penale të dënueshme deri në 10 vjet burgim sipas nenit 289, paragrafi 1, të KP-së, duke e barazuar me rastin e veprave penale të rrezikshme, për të cilat KP-ja parashikon dënim me burgim nga 7 deri në 35 vjet.
7.3. Parimin e drejtësisë, ligjshmërisë dhe sigurisë juridike, të garantuar nga neni 4 i Kushtetutës, pasi parashikimi i dënimit penal në ligj është i paqartë.
7.4. Të drejtën e pronës private dhe lirinë e veprimtarisë ekonomike, të garantuara respektivisht nga nenet 41 dhe 11 të Kushtetutës, pasi përcaktimi i kufijve të dënimit me gjobë shoqërohet me pasoja domethënëse financiare dhe ekonomike për personin juridik dhe aktivitetin e tij.
8. [bookmark: _Hlk135816149]Subjekti i interesuar, Kuvendi, në mënyrë të përmbledhur, ka prapësuar se:
8.1. [bookmark: _Hlk135816122][bookmark: _Hlk116559431]Gjykata referuese nuk legjitimohet, pasi gjykimi që ajo po zhvillon mund të zgjidhet duke zbatuar nenet 34 dhe 45 të KP-së. Po kështu, ajo nuk ka konsideruar praktikën gjyqësore shqiptare që nga viti 2007. Normat e tjera të KP-së të referuara në përmbajtje të kërkesës nuk janë të zbatueshme në gjykimin pranë saj, ndaj gjykata referuese nuk pengohet nga mënyra e hartimit të ligjit për veprat e tjera penale të KP-së. Argumentet në kërkesë nuk janë në nivel kushtetues, pasi lidhen me interpretimin e ligjit, që është detyrë e vetë gjykatës së apelit dhe në vijim e Gjykatës së Lartë, që siguron njësimin e praktikës gjyqësore.
8.2. [bookmark: _Hlk135816916]Pretendimet për cenimin e parimeve të ligjshmërisë dhe mosdënimit pa ligj janë të paqarta dhe të paargumentuara. Përgjegjësia e penale e personave juridikë parashikohet nga neni 45 i KP-së, ndërsa parimet, llojet e përgjegjësisë, llojet dhe masat e dënimit janë të përcaktuara në ligjin nr. 9754/2007. Të dyja këto ligje janë miratuar me shumicë të cilësuar.
8.3. Dispozita e kundërshtuar nuk cenon parimet kushtetuese të barazisë ligjore dhe proporcionalitetit të dënimit. Gjykata referuese nuk ka sqaruar se si, pse dhe midis kujt cenohet barazia ose se si persona që gjenden në kushte të njëjta do të kenë trajtim të pabarabartë bazuar në shkaqet e nenit 18 të Kushtetutës nga zbatimi i dënimeve të përcaktuara nga ligji nr. 9754/2007. Dënimi me gjobë është më i përshtatshmi për parandalimin e kriminalitetit të personave juridikë, i cili parashikohet si zëvendësim i dënimit me burgim të zbatuar ndaj personave fizikë për vepra të veçanta penale dhe barazohet me të.
8.4. Pretendimi për cenimin e parimit të sigurisë juridike është i pabazuar. Dispozita është e qartë, i përfshin të gjitha kategoritë e veprave penale dhe nuk lë vend për antikushtetutshmëri. Formulimi i saj, i ndryshëm nga ai i KP-së, nuk është shkak antikushtetutshmërie. Sipas ligjit nr. 9754/2007, minimumi dhe maksimumi i dënimit marrin një kuptim tjetër nga KP-ja. Ligji është interpretuar nga gjykatat që nga viti 2007 dhe nuk ka pasur asnjë problem paqartësie.
9. [bookmark: _Hlk135816163]Subjekti i interesuar, Këshilli i Ministrave, në mënyrë të përmbledhur, ka prapësuar se:
9.1. Gjykata referuese nuk legjitimohet, pasi nuk është identifikuar saktë cila prej shkronjave të pikës 4 të nenit 11 të ligjit nr. 9754/2007 është antikushtetuese, në kushtet kur jo të gjitha zgjidhin gjykimin pranë saj. Ajo nuk ka bërë interpretim shterues të dispozitës dhe nuk ka analizuar se përse gjykimi nuk mund të përfundojë në mënyrë të pavarur nga gjykimi kushtetues. Gjykata referuese nuk ka bërë të gjitha përpjekjet për interpretimin qëllimor të normës dhe nuk ka parashtruar argumente serioze për antikushtetutshmërinë, por e ka paragjykuar normën duke e interpretuar literalisht. Ajo është shprehur hipotetikisht për raste teorike, duke tejkaluar lidhjen e drejtpërdrejtë midis çështjes kushtetuese dhe gjykimit pranë saj.
9.2. [bookmark: _Hlk135816946]Pretendimi për cenimin e parimit të barazisë para ligjit është i pabazuar. Dispozita e kundërshtuar është e zbatueshme për të gjithë personat juridikë që kryejnë një vepër penale, pa cenuar ndonjë prej tyre për shkaqet e parashikuara në nenin 18 të Kushtetutës. Masa e gjobës përcaktohet vetëm bazuar në llojin dhe veprën penale konkrete të kryer. Ajo nuk passjell trajtim të njëjtë për individë ose kategori personash që janë në kushte objektivisht të ndryshme dhe trajtim të ndryshëm të individëve ose kategori personash që ndodhen në kushte të njëjta. Dënimi penal për personat juridikë rregullohet me ligj të posaçëm, masa e tij dhe kriteret e zbatueshme për caktimin e tij parashikohen në ligj. Paqartësia e pretenduar është e paqenë, pasi në gjykimin konkret të gjykatës referuese identifikohet lehtësisht se zbatohet shkronja “b” e pikës 4 të nenit 11 të ligjit nr. 9754/2007. Përcaktimi i marzheve të dënimit është në tagër të ligjvënësit, bazuar në vlerësimin e tij për rrezikshmërinë e veprës penale dhe objektivat e shtetit në luftën kundër kriminalitetit.
9.3. Pretendimi për cenimin e parimeve të ligjshmërisë, proporcionalitetit dhe drejtësisë në caktimin e dënimit penal si jo në përputhje me nenet 4 dhe 17 të Kushtetutës, është i pabazuar. Dispozita e kundërshtuar individualizon qartë dënimin penal për personat juridikë. Qëllimi i ligjvënësit ka qenë referimi vetëm në maksimumin e dënimit me burgim të veprave të ndryshme. Gjykata referuese e ka nxjerrë nga kuptimi dhe i ka prishur logjikën dhe ekuilibrin ndërtimit të dispozitës. Ajo nuk ka dhënë asnjë arsye të shkeljes së ndonjë prej elementeve të proporcionalitetit. Dispozita i përgjigjet interesit publik për parandalimimin e kriminalitetit të personave juridikë. Gjoba është ekuivalente e dënimit me burgim që zbatohet ndaj personave fizikë për veprat penale të caktuara.
9.4. Pretendimet për cenimin e së drejtës së pronës dhe lirisë ekonomike, sipas neneve 41 dhe 11 të Kushtetutës, nuk qëndrojnë. Gjoba është rrjedhojë e veprës penale të kryer nga personi juridik, në emër ose në dobi të tij.
10. Subjekti i interesuar, Prokuroria e Përgjithshme, në mënyrë të përmbledhur, ka prapësuar se:
10.1. Gjykata referuese nuk legjitimohet, pasi pavarësisht se ka identifikuar lidhjen e drejtpërdrejtë të normës ligjore të kundërshtuar me gjykimin pranë saj, si dhe ka sjellë arsye bindëse për antikushtetutshmërinë, ajo nuk ka bërë të gjitha përpjekjet për interpretimin e normës në përputhje me Kushtetutën. Situata në rastin konkret ka të bëjë me paqartësinë e normës dhe jo me mungesën e saj, ndaj gjykata referuese mund të bënte interpretim pajtues mes KP-së dhe ligjit të posaçëm.
10.2. Arsyetimi i gjykatës referuese për aplikimin e dispozitës favorizuese, në kuptim të nenit 3 të KP-së dhe cenimi i të drejtave të individit për shkak të ometimit ligjor është i gabuar dhe nuk qëndron. Ndonëse ometimi ligjor nuk mund të cenojë të drejtat e ligjshme të të gjykuarit konkret, ai mbetet një rrezik potencial për praktikën gjyqësore dhe, si i tillë, mbart detyrimin për Gjykatën për të urdhëruar Kuvendin për riformulimin e dispozitës.

III
Vlerësimi i Gjykatës Kushtetuese
A. Për legjitimimin e gjykatës referuese
11. Nenet 134, pika 1, shkronja “dh” dhe 145, pika 2, të Kushtetutës parashikojnë se Gjykata vihet në lëvizje me kërkesë të gjykatave të juridiksionit të zakonshëm, kur gjyqtarët gjatë gjykimit çmojnë se ligjet bien në kundërshtim me Kushtetutën. Në këtë rast ata nuk i zbatojnë ato, por pezullojnë gjykimin dhe ia dërgojnë çështjen Gjykatës.
12. Në rastin në shqyrtim, gjykata referuese ka pezulluar gjykimin dhe ka vendosur dërgimin e çështjes në Gjykatë, duke parashtruar se neni 11, pika 4, i ligjit nr. 9754/2007 bie ndesh me mosdënimin pa ligj, barazinë para ligjit, drejtësinë, ligjshmërinë, sigurinë juridike, pronën private dhe lirinë e veprimtarisë ekonomike, të drejta dhe parime të cilat garantohen respektivisht nga nenet 29, 17, 18, 4, 41 dhe 11 të Kushtetutës.
13. Subjektet e interesuara, Kuvendi dhe Këshilli i Ministrave, kanë kundërshtuar legjitimimin e gjykatës referuese, duke parashtruar se: (i) jo e gjithë dispozita e kundërshtuar lidhet me gjykimin që ajo po zhvillon; (ii) gjykata referuese nuk ka bërë të gjitha përpjekjet për ta interpretuar ligjin në përputhje me Kushtetutën; (iii) argumentet e saj kanë të bëjnë me interpretimin e ligjit. Sipas tyre, gjykata referuese mund të zbatonte KP-në, si ligj i përgjithshëm që ka vepruar edhe përpara hyrjes në fuqi të ligjit nr. 9754/2007, si dhe të bazohej në praktikën gjyqësore shqiptare që nga viti 2007. Gjykata referuese nuk legjitimohet për antikushtetutshmërinë e ligjit në raport me normat e tjera të KP-së, të cilat nuk janë të zbatueshme në gjykimin pranë saj. Për më tepër, sipas tyre, shfuqizimi i gjithë dispozitës sjell automatikisht pasoja mbi vendimet gjyqësore në ekzekutim, duke shuar në mënyrë të padrejtë dënimet e dhëna.
14. Subjekti tjetër i interesuar, Prokuroria e Përgjithshme, ka prapësuar se gjykata referuese nuk legjitimohet, pasi nuk ka arritur të paraqesë argumente të mjaftueshme për pamundësinë e zgjidhjes së gjykimit prej saj. Po ashtu, ajo nuk ka bërë të gjitha përpjekjet për interpretimin e normës në përputhje me Kushtetutën. Gjykata referuese mund të bënte interpretim pajtues mes KP-së dhe ligjit të posaçëm për të saktësuar paqartësinë e normës, dhe nëse ka ometim ligjor, ai është rrezik potencial për praktikën gjyqësore, ndaj Gjykata ka detyrimin të urdhërojë Kuvendin për riformulimin e dispozitës.
15. Gjykata, paraprakisht, evidenton se edhe më herët asaj i është kërkuar, nëpërmjet kontrollit incidental, vlerësimi i kushtetutshmërisë së ligjit nr. 9754/2007, çështje në të cilën ajo ka vendosur rrëzimin e kërkesës (shih vendimin nr. 38, datë 25.07.2013 të Gjykatës Kushtetuese). Në atë rast Gjykata ka shqyrtuar pretendimet që lidheshin me cenimin e parimit të shtetit të së drejtës, të garantuar nga nenet 4, 16, pika 2, 29, pika 1 dhe 81, pika 2, shkronja “d”, të Kushtetutës, pra vetëm anën procedurale të miratimit të ligjit, pa analizuar përmbajtjen e dispozitave në raport me Kushtetutën. Në këtë situatë, Gjykata vlerëson se vendimi nr. 38, datë 25.07.2013 nuk përbën pengesë për shqyrtimin kushtetues të çështjes konkrete, sipas nenit 31/a, pika 2, shkronja “dh”, të ligjit nr. 8577/2000, sepse kërkesa në shqyrtim, ndonëse ka në objekt një dispozitë të ligjit nr. 9754/2007, në përmbajtje paraqet shkaqe të reja.
16. Gjykata ka zhvilluar disa kritere kumulative për legjitimimin e gjykatës referuese që vë në lëvizje kontrollin incidental të kushtetutshmërisë së normës ligjore bazuar në nenin 145 të Kushtetutës, të konkretizuar në nenin 68 të ligjit nr. 8577/2000. Sipas tyre, gjykata referuese duhet që gjatë gjykimit që zhvillohet pranë saj: (i) të ketë identifikuar ligjin që do të zbatohet për zgjidhjen e tij dhe të ketë krijuar bindjen se gjykimi i saj nuk mund të përfundojë në mënyrë të pavarur nga çështja në Gjykatë - pra lidhjen e drejtpërdrejtë midis ligjit dhe çështjes kushtetuese; (ii) të ketë parashtruar arsye bindëse për antikushtetutshmërinë e ligjit, duke referuar në normat ose parimet konkrete të Kushtetutës; (iii) të ketë bërë të gjitha përpjekjet për ta interpretuar atë në përputhje me Kushtetutën (shih vendimet nr. 7, datë 23.02.2021; nr. 1, datë 26.01.2021; nr. 8, datë 07.02.2017 të Gjykatës Kushtetuese).

i) Për identifikimin e ligjit të zbatueshëm dhe lidhjen e drejtpërdrejtë
17. Lidhur me kriterin e parë të legjitimimit, Gjykata ripohon se gjykata referuese duhet të arsyetojë efektin e drejtpërdrejtë që ka dispozita e kundërshtuar për gjykimin pranë saj, duke individualizuar se pikërisht ajo dispozitë zbatohet dhe zgjidh mosmarrëveshjen konkrete pranë saj. Dispozita e kundërshtuar duhet të ketë lidhje me gjykimin në gjykatën referuese në atë masë që ai nuk mund të përfundojë në mënyrë të pavarur pa u shqyrtuar nga Gjykata kushtetutshmëria e dispozitës ligjore (shih vendimet nr. 30, datë 02.11.2022; nr. 1, datë 26.01.2021; nr. 30, datë 25.05.2015 të Gjykatës Kushtetuese). Ndërsa, në lidhje me kriterin e arsyeve të rëndësishme të antikushtetutshmërisë, Gjykata rithekson se në vlerësimin e kushtetutshmërisë së ligjeve ajo niset nga prezumimi i pajtueshmërisë së tyre me Kushtetutën, që do të thotë se argumentet e parashtruara duhet të jenë bindëse, për t’i dhënë mundësi kësaj Gjykate të vlerësojë nëse zgjidhjet ligjore të zbatuara shkelin normat dhe vlerat kushtetuese (shih vendimet nr. 30, datë 02.11.2022; nr. 5, datë 27.01.2017; nr. 52, datë 26.07.2016 të Gjykatës Kushtetuese). Nga ana tjetër, gjykata referuese duhet të bëjë të gjitha përpjekjet për të interpretuar dispozitën ligjore në përputhje me Kushtetutën dhe vetëm nëse vlerëson se të gjitha interpretimet e mundshme bien në kundërshtim me të, atëherë duhet t’i drejtohet Gjykatës duke kërkuar kontrollin e kushtetutshmërisë së normës ligjore të identifikuar (shih vendimin nr. 4, datë 23.02.2016 të Gjykatës Kushtetuese).
18. Në rastin në shqyrtim, Gjykata vëren se gjykata referuese po shqyrton në shkallë të dytë ankimin e një personi juridik ndaj vendimit gjyqësor nr. 2485, datë 05.11.2020. Me anë të këtij vendimi, Gjykata e Rrethit Gjyqësor Tiranë, në zbatim të nenit 11, pika 4, shkronja “b”, e ka dënuar personin juridik me gjobë në masën 6,000,000 lekë për veprën penale të shkeljes së rregullave të mbrojtjes në punë, të parashikuar nga neni 289, paragrafi 1, i KP-së, si vepër e dënueshme me gjobë ose me burgim gjer në dhjetë vjet, ndërsa në zbatim të nenit 11, pika 4, shkronja “c”, e ka dënuar personin juridik me gjobë në masën 1,000,000 lekë për veprën penale të dhënies së ndihmës për ndërtim të paligjshëm, të parashikuar nga neni 199/b i KP-së (përpara ndryshimeve me ligjin nr. 146/2020 “Për disa shtesa dhe ndryshime në ligjin nr. 7895, datë 27.01.1995, “Kodi Penal i Republikës së Shqipërisë”, të ndryshuar”), si vepër e dënueshme me burgim deri në 3 vjet. Në bashkim të dënimeve dhe në ulje me 1/3-ën, për shkak të gjykimit të shkurtuar, personi juridik është dënuar nga gjykata e shkallës së parë përfundimisht me 4,000,000 lekë.
19. Gjykata konstaton se neni 45 i KP-së, në paragrafët e parë dhe të katërt, parashikon se personat juridikë, me përjashtim të institucioneve shtetërore, përgjigjen penalisht për vepra penale të kryera në emër ose në dobi të tyre nga organet dhe përfaqësuesit e tyre dhe veprat penale, masat ndëshkuese përkatëse, që zbatohen ndaj personave juridikë, si dhe procedura për vendosjen dhe ekzekutimin e tyre rregullohen me ligj të veçantë. Mbi bazën e këtij delegimi, Kuvendi, bazuar në nenet 78 e 83, pika 1, të Kushtetutës, ka miratuar ligjin nr. 9754/2007, i cili përcakton rregullat për përgjegjësinë, procedimin penal dhe llojet e masave ndëshkuese që merren ndaj personave juridikë për kryerjen e veprës penale. Sipas nenit 11, pika 1, të tij, dënimi me gjobë konsiston në pagimin, në favor të shtetit, të një shume të hollash, brenda kufijve të parashikuar në këtë ligj. Në varësi të llojit të veprës penale, kufijtë janë kategorizuar në tri hipoteza në pikën 4 të nenit 11, me referencë te dënimet me burgim të parashikuara në KP për veprat penale të kryera nga individët: (i) për krime që parashikohet një dënim, minimumi, jo më pak se 15 vjet burgim ose burgim i përjetshëm, personi juridik dënohet me gjobë nga 25 milionë lekë deri në 50 milionë lekë (shkronja “a”); (ii) për krime që parashikohet një dënim, minimumi, jo më pak se 7 vjet deri në 15 vjet burgim, personi juridik dënohet me gjobë nga 5 milionë lekë deri në 25 milionë lekë (shkronja “b”); (iii) për krime që parashikohet një dënim, maksimumi, më pak se 7 vjet, personi juridik dënohet me gjobë nga 500 mijë lekë deri në 5 milionë lekë (shkronja “c”). Ndërsa për kundërvajtjen penale kufijtë e dënimit me gjobë janë nga 300 mijë deri në 1 milion lekë (pika 5 po aty).
20. Çështja kushtetuese e parashtruar nga gjykata referuese lidhet me faktin se kufijtë e dënimit “gjobë ose me burgim deri në 10 vjet”, të parashikuar për individin nga neni 289, paragrafi 1 i KP-së për krimin “Shkelja e rregullave të mbrojtjes në punë”, nuk mund të klasifikohen në asnjë prej hipotezave të paragrafit 4 të nenit 11 të ligjit nr. 9754/2007, ndaj ajo nuk ka mundësi të kryejë interpretim pajtues të ligjit për t’i dhënë zgjidhje ankimit të personit juridik mbi masën e dënimit të caktuar nga gjykata e shkallës së parë. Gjykata referuese parashtron se nuk mund të zbatojë ligjin penal favorizues - pra shkronjën e nenit 11 me parashikim më të lehtë, pasi nuk janë kushtet e veprimit të ligjit në kohë të ndryshme. Sipas saj, neni 34 i KP-së nuk është i zbatueshëm në gjykimin pranë saj, sepse ai përbën normë të përgjithshme që disiplinon dënimin me gjobë dhe modalitetet e ekzekutimit të tij në rastin e individit, si person fizik, ndërsa dënimi me gjobë dhe modalitetet e tij në rastin e personit juridik rregullohen me ligjin e posaçëm (lex specialis) nr. 9754/2007.
21. Në pikën 2 të dispozitivit të vendimit të saj për dërgimin e çështjes në Gjykatë, gjykata referuese ka kërkuar kontrollin e kushtetutshmërisë së nenit 11, pika 4, të ligjit nr. 9754/2007, ndërsa në pjesën arsyetuese ka analizuar paqartësinë e hartimit të tekstit të shkronjave “a”, “b” dhe “c” të kësaj pike referuar kriterit të përdorur. Konkretisht, në shkronjat “a” dhe “b”, kategorizimi i kufijve të dënimit është i qartë sepse si referencë e rëndësisë së rrezikshmërisë së veprës penale përdoret i njëjti kriter - “minimumi i dënimit” i parashikuar nga KP-ja për veprat penale, ndërsa në shkronjën “c” është përdorur kriteri “maksimumi i dënimit”. Në këtë mënyrë, edhe pse në gjykimin pranë saj zbatohen drejtpërdrejt vetëm shkronjat “b” dhe “c” të pikës 4 të nenit 11 të ligjit nr. 9754/2007, gjykata referuese parashtron se çështja kushtetuese lidhet me paqartësinë e të gjithë tekstit të nenit 4, përfshirë shkronjën “a”, për shkak të ndërlidhjes që të tria hipotezat kanë në funksion të caktimit të masës së dënimit me gjobë.
22. Për sa i takon prapësimit të subjekteve të interesuara se gjykata referuese nuk legjitimohet për të kërkuar antikushtetutshmërinë e ligjit në formën e ometimit ligjor në raport me normat e tjera të KP-së, Gjykata konstaton se këto të fundit nuk janë të zbatueshme në gjykimin penal që po zhvillohet dhe se objekti i çështjes kushtetuese është përcaktuar lidhur vetëm me nenin 11, pika 4. Kjo do të thotë se parashtrimet e gjykatës referuese përtej kësaj dispozite shërbejnë si argumente të objektit të gjykimit kushtetues, ndaj nuk mund të shqyrtohen si kërkime të veçanta.
23. Për sa më lart, Gjykata çmon se gjykata referuese plotëson kriterin e parë të legjitimimit për identifikimin e ligjit të zbatueshëm - nenit 11, pika 4, si dhe të lidhjes së drejtpërdrejtë të tij me gjykimin që ajo po zhvillon. 

ii) Për parashtrimin e arsyeve serioze të antikushtetutshmërisë
24. Lidhur me kriterin e dytë të legjitimimit, Gjykata evidenton fillimisht se neni 16, pika 2, i Kushtetutës garanton të drejtat, liritë themelore dhe detyrimet e parashikuara në të edhe për personat juridikë, për aq sa ato përputhen me qëllimet e përgjithshme të këtyre personave dhe me thelbin e këtyre të drejtave, lirive dhe detyrimeve. Në këtë këndvështrim, parimet dhe të drejtat themelore të parashtruara nga gjykata referuese (mosdënimi pa ligj, barazia para ligjit, drejtësia, ligjshmëria, siguria juridike, prona private dhe liria e veprimtarisë ekonomike), në thelb, janë të tilla që vlejnë edhe për personin juridik.
25. Për sa i takon këtij kriteri, në ndryshim nga sa prapësojnë subjektet e interesuara Kuvendi dhe Këshilli i Ministrave, Gjykata vlerëson se gjykata referuese e përmbush këtë kriter legjitimimi. Argumentet e parashtruara prej saj për antikushtetutshmërinë e nenit 11, pika 4, të ligjit nr. 9754/2007, janë konkrete dhe lidhen me cenimin e disa parimeve themelore dhe të drejtave të njeriut, si pasojë e paqartësisë në formulimin e normës, ndaj janë të mjaftueshme në kontekstin e vlerësimit prima facie të legjitimimit. Në këtë drejtim, Gjykata çmon se nuk qëndron edhe argumenti tjetër i subjekteve të interesuara, Kuvendit dhe Këshillit të Ministrave, se gjykata referuese nuk e përmbush kriterin e arsyeve bindëse të antikushtetutshmërisë, sepse nuk ka mbajtur në konsideratë praktikën gjyqësore, e cila e ka zbatuar dispozitën ligjore që prej vitit 2007. Ky prapësim është mbështetur vetëm në një rast ilustrues të vitit 2012, pa paraqitur të dhëna statistikore që të dëshmojnë praktikë gjyqësore të qëndrueshme ose vendime gjyqësore njësuese apo zhvilluese mbi normën ligjore të kundërshtuar.

iii) Për të gjitha përpjekjet për interpretimin e ligjit në përputhje me Kushtetutën
26. Në analizën e kriterit të tretë legjitimues, që lidhet me të gjitha përpjekjet paraprake të gjykatës referuese për të interpretuar dispozitën ligjore në përputhje me Kushtetutën, Gjykata thekson se paraqitja e kërkesës për kontroll incidental të një norme ligjore duhet të konsiderohet si një instrument fundor nga gjykatat e juridiksionit të zakonshëm, jo vetëm në zbatim të prezumimit të kushtetutshmërisë së ligjeve, por edhe duke konsideruar se një kontroll i tillë ndikon në kohëzgjatjen dhe të drejtat e palëve në gjykimin e zakonshëm.
27. Në rastin konkret, Gjykata, duke mbajtur parasysh se shkaqet e kërkesës lidhen me paqartësinë e normës penale, si dhe analizën e gjykatës referuese mbi pamundësinë e zbatimit të parimit të ligjit penal favorizues, vlerëson se ajo është përpjekur mjaftueshëm për interpretimin e normës në përputhje me Kushtetutën në funksion të zgjidhjes së gjykimit pranë saj, duke plotësuar këtë kriter legjitimimi. Në këtë kontekst, Gjykata konsideron edhe faktin se aktet e hartuara gjatë travaux preparatoires të miratimit të ligjit nr. 9754/2007 nuk janë të aksesueshme publikisht, gjë që mund të lehtësonte njohjen me qëllimin e ligjvënësit dhe teknikat legjislative të përdorura prej tij.
28. Në përmbledhje të arsyetimit të mësipërm, Gjykata çmon se gjykata referuese plotëson kriteret e legjitimimit në kuptim të nenit 145, pika 2, të Kushtetutës dhe nenit 68 të ligjit nr. 8577/2000, ndaj në vijim do të kontrollojë themelin e pretendimeve lidhur me kushtetutshmërinë e pikës 4 të nenit 11 të ligjit nr. 9754/2007.
29. Në këtë drejtim, gjykata referuese ka parashtruar se caktimi i një dënimi të pabazuar qartë në ligj cenon të drejtën e mosdënimit pa ligj, të garantuar nga neni 29 i Kushtetutës, pasi dënimi penal duhet të jetë i drejtë dhe në përpjesëtim me veprën penale të kryer, në përputhje me nenin 17 po të Kushtetutës. Sipas saj, paqartësia e normës ligjore jo vetëm nuk respekton parimin e sigurisë juridike, por i ekspozon ndaj së njëjtës masë dënimi personat juridikë që kanë kryer vepra penale me rrezikshmëri të ndryshme, ndaj cenohet parimi i barazisë para ligjit dhe i drejtësisë i sanksionuar nga neni 18 i Kushtetutës. Po ashtu, ajo parashtron se caktimi i dënimit me gjobë passjell pasoja financiare dhe ekonomike për personin juridik, duke i cenuar në këtë mënyrë të drejtën e pronës private dhe lirinë e veprimtarisë ekonomike, të garantuara respektivisht nga nenet 41 dhe 11 të Kushtetutës.
30. Gjykata ka theksuar se kur kontrollohen aktet e pushtetit publik, sa herë që vihet në diskutim një e drejtë kushtetuese ose liri themelore, është me rëndësi të verifikohen parimet që lidhen me cilësinë e ligjit, parashikueshmërinë, sigurinë juridike dhe barazinë para ligjit, pasi janë pikërisht ato që mbrojnë individin nga arbitrariteti, veçanërisht në marrëdhëniet ndërmjet tij dhe shtetit (shih vendimet nr. 39, datë 15.12.2022; nr. 30, datë 02.11.2022 të Gjykatës Kushtetuese).
31. Për rrjedhojë, referuar thelbit të argumenteve të kërkesës, Gjykata do t’i shqyrtojë pretendimet për cenimin e parimeve të drejtësisë, ligjshmërisë dhe sigurisë juridike, të lidhura me të drejtën kushtetuese të mosdënimit pa ligj, konkretisht si pjesë të aspektit substancial të cilësisë që duhet të ketë ligji. Në këtë pikë, Gjykata rithekson se ligji duhet jo vetëm të jetë i aksesueshëm për të interesuarin (në kuptim të marrjes dijeni) dhe i parashikueshëm për efektet e tij, por edhe mjaftueshmërisht i qartë, me qëllim që t’u japë individëve një tregues të përshtatshëm për rrethanat dhe kushtet në të cilat autoritetet publike janë të autorizuara të ndërhyjnë në të drejtat kushtetuese të tyre (shih vendimin nr. 30, datë 02.11.2022 të Gjykatës Kushtetuese). Ndërsa për sa i takon së drejtës së pronës dhe lirisë së veprimtarisë ekonomike, nga mënyra se si ato janë parashtruar nga gjykata referuese, Gjykata paraprakisht vëren se garantimi i tyre ndërvaret nga verifikimi i pretendimit të cenimit të së drejtës së mosdënimit pa ligj.

B. Për themelin e pretendimeve
B.1. Për cenimin e së drejtës së mosdënimit pa ligj
32. Gjykata referuese ka parashtruar se mënyra se si janë shkruar klasifikimet e dënimit me gjobë për personat juridikë në dispozitën ligjore të kundërshtuar është e pasaktë. Për shkak të paqartësisë së saj mbetet në pikëpyetje fakti se cili do të jetë marzhi i dënimit me gjobë për personat juridikë që kanë kryer vepra penale të dënueshme sipas KP-së, në minimum, më pak se 7 vjet burgim dhe, në maksimum, më shumë se 7 vjet burgim. Për më tepër, në gjykimin që ajo po zhvillon, për shkak të kufijve të dënimit që parashikon neni 289, paragrafi 1, i KP-së, vepra penale e shkeljes së rregullave të mbrojtjes në punë nuk mund të klasifikohet as në shkronjën “b”, as në shkronjën “c” të pikës 4 të nenit 11 të ligjit nr. 9754/2007. Sipas saj, në rastin konkret nuk mund të zbatohet ligji penal favorizues, pra parashikimi ligjor për masën më të ulët të gjobës, sepse nuk janë kushtet e veprimit të ligjit në kohë të ndryshme.
33. [bookmark: _Hlk137126228]Subjektet e interesuara, Këshilli i Ministrave dhe Kuvendi, kanë prapësuar se baza e dënimit me burgim, me qëllim llogaritjen e masës së gjobës, është maksimumi i dënimit me burgim. Sipas tyre, norma e kundërshtuar nuk mund të interpretohet literalisht, por duhet përdorur rregulli interpretues “prezumimi i përdorimit të qëndrueshëm”. Dispozita e kundërshtuar rregullon qartë mënyrën e individualizimit të dënimit për personat juridikë. Ajo është në harmoni me legjislacionin penal e kushtetues. Qëllimi i ligjvënësit nuk ka qenë referimi në dy kufijtë e dënimit me burgim (në minimum dhe maksimum), por vetëm në maksimumin e tij. Dispozita i përgjigjet interesit publik për parandalimin e kriminalitetit të personave juridikë. Formulimi i ndryshëm për kriteret e minimumit dhe maksimumit të dënimit në dispozitën e kundërshtuar në raport me atë të KP-së, nuk përbën shkak antikushtetutshmërie. Paqartësia e pretenduar është detyrë për t’u rregulluar nga praktika gjyqësore.
34. Subjekti tjetër i interesuar, Prokuroria e Përgjithshme, ka prapësuar se parimi i ligjshmërisë nuk është cenuar në nivel kushtetues. Kur ligji është i paqartë, ai zbatohet në mënyrën më favorizuese për të pandehurin. Në rastin konkret për nenin 289, paragrafi 1, të KP-së është e zbatueshme shkronja “c” e pikës 4 të nenit 11 të ligjit nr. 9754/2007, si ligji më i favorshëm.
35. Neni 29 i Kushtetutës, që nga pikëpamja sistematike është përfshirë në pjesën e të drejtave themelore, në përmbajtjen e tij parashikon ndalimin e dënimit pa ligj, duke përcaktuar se askush nuk mund të akuzohet ose të deklarohet fajtor për një vepër penale, e cila nuk konsiderohej e tillë me ligj në kohën e kryerjes së saj, me përjashtim të veprave, të cilat në kohën e kryerjes së tyre, përbënin krime lufte ose krime kundër njerëzimit sipas së drejtës ndërkombëtare (pika 1); nuk mund të jepet një dënim më i rëndë se ai që ka qenë parashikuar me ligj në kohën e kryerjes së veprës penale (pika 2); ligji penal favorizues ka fuqi prapavepruese (pika 3).
36. Gjykata është shprehur se e drejta për të mos u dënuar pa ligj (nullum crimen nulla poena sine lege) është një element thelbësor i shtetit të së drejtës. Ky parim duhet të interpretohet dhe zbatohet në mënyrë që të ofrojë garanci efektive kundër ndjekjes, deklarimit fajtor dhe dënimit arbitrar (shih vendimet nr. 16, datë 15.06.2009; nr. 14, datë 17.04.2007 të Gjykatës Kushtetuese). Sipas këtij parimi, çdo vepër penale duhet të parashikohet me ligj dhe individi duhet të jetë objektivisht në gjendje, nëse është e nevojshme edhe me ndihmën e interpretimeve gjyqësore, të kuptojë përmbajtjen e normës penale, pra se çfarë veprimesh ose mosveprimesh do ta bëjnë atë përgjegjës penalisht. Kur bëhet fjalë për mundësinë e individit për të parashikuar pasojat e veprimeve të tij, nuk është e thënë që të nënkuptohet një qartësi absolute. Ligji duhet të jetë në gjendje të ndjekë rrethanat e ndryshme dhe, për këtë arsye, një standard i një parashikueshmërie të arsyeshme është i mjaftueshëm (shih vendimin nr. 16, datë 15.06.2009 të Gjykatës Kushtetuese).
37. Gjykata Evropiane për të Drejtat e Njeriut, në jurisprudencën e saj mbi të drejtën e mosdënimit pa ligj, ka vënë në dukje se parimi që vetëm ligji mund ta përcaktojë krimin dhe të parashikojë masën e dënimit nënkupton që veprat penale dhe masat e dënimit për ndëshkimin e tyre duhet të jenë të përkufizuara qartësisht me ligj. Nocioni “ligj” nënkupton disa kushte cilësore, sidomos ato të mundësisë së qasjes dhe të parashikueshmërisë (shih Cantoni k. Francës, § 29; Kafkaris k. Qipros [DhM], § 140; Del Río Prada k. Spanjës [DhM], § 91). Këto kushte cilësore duhet të përmbushen si për përkufizimin e një vepre penale (shih Jorgic k. Gjermanisë, §§ 103-114), ashtu edhe për masën e dënimit që ajo nënkupton ose për shtrirjen e saj (shih Kafkaris k. Qipros [DhM], § 150; Camilleri k. Maltës, §§ 39-45). 
38. Në jurisprudencën kushtetuese është pohuar se KP-ja përbën ligjin më të rëndësishëm, ku përfshihen në mënyrë të sistemuar dispozitat penalo-juridike dhe se një nga parimet kryesore që përshkon këtë kod është edhe ai i ligjshmërisë, që nënkupton parashikimin me ligj të veprave penale dhe mosdënimin për një vepër penale që nuk është parashikuar shprehimisht si krim ose kundërvajtje penale (shih vendimin nr. 38, datë 25.07.2013 të Gjykatës Kushtetuese). Duke pasur parasysh rëndësinë që ka legjislacioni penal dhe sidomos efektin e dënimeve penale mbi të drejtat e njeriut, normat penale duhet të jenë të parashikueshme dhe të qarta. Standardet për saktësinë e ligjit janë të rëndësishme për ligjin penal, pasi krijojnë lidhje të drejtpërdrejtë me dy prej parimeve kryesore të së drejtës penale, siç janë parimi i ligjshmërisë (mosdënimi penalisht për vepra që nuk parashikohen shprehimisht në ligj) dhe ndalimi i zbatimit të ligjit penal me analogji (shih vendimet nr. 39, datë 15.12.2022; nr. 24, datë 04.05.2021 të Gjykatës Kushtetuese).
39. Në këtë drejtim, Gjykata, duke mbajtur parasysh parimin e ndarjes së pushteteve, rithekson se përcaktimi i veprave penale, llojeve dhe masave të dënimeve është në diskrecion të ligjvënësit, ndërsa individualizimi i tyre në raste konkrete është në diskrecion të gjykatës, e cila duke shqyrtuar të gjitha elementet juridike të veprës penale, shkallën e fajit dhe pasojat e ardhura nga vepra penale, cakton llojin dhe masën e dënimit për autorët e veprave penale (shih vendimin nr. 47, datë 26.07.2012 të Gjykatës Kushtetuese). 
40. Për sa më lart, Gjykata çmon se neni 29 i Kushtetutës, duke ndaluar dënimin pa ligj, synon të garantojë që çdo individ ta përshtatë sjelljen e tij sipas legjislacionit penal dhe të mos gjendet përpara kundërveprimeve shtetërore të paparashikueshme. Në kushtet kur dënimet penale ndërhyjnë drejtpërdrejt te liritë dhe të drejtat themelore, neni 29 ia ka ngarkuar vetëm ligjvënësit miratimin abstrakt të veprave dhe dënimeve penale, i cili ka detyrimin të përshkruajë me saktësi jo vetëm elementet e figurës së veprës penale, por edhe llojin dhe masën e dënimit të saj, pra kufijtë e dënimit. Në këtë kuptim, ligjvënësi është i detyruar nga Kushtetuta të caktojë kufijtë e dënimit penal, duke respektuar kërkesat e qartësisë dhe përcaktueshmërisë së ligjit sipas parimit të sigurisë juridike, rigoroziteti i të cilave rritet në raport të drejtë me ashpërsinë e ndërhyrjes. Ligjvënësi e plotëson detyrimin e tij, nëse ai gjatë zgjedhjes së dënimit e orienton saktë dhe qartë si gjyqtarin penal, ashtu edhe individin e prekur, në mënyrë që autori i veprës penale të jetë në gjendje të parashikojë masën e dënimit që i kanoset, ndërsa gjyqtari penal të ketë mundësi të individualizojë masën e përshtatshme të dënimit.
41. Në vijim, Gjykata evidenton se nga parimi i sigurisë juridike, i cili në procesin penal është i lidhur me parimin e ligjshmërisë, merr rëndësi që normat ligjore të jenë të parashikueshme, të qarta, të sakta dhe të kuptueshme. Megjithatë, ashtu siç është pohuar në jurisprudencën kushtetuese, në parim është e pamundur që normat të hartohen në mënyrë të tillë që të parashikojnë çdo rast praktik të së ardhmes, ndaj mbetet detyrë kryesore e organeve ligjzbatuese, ku përfshihen edhe gjykatat, që kuptimin e ligjit ta plotësojnë natyrshëm gjatë zbatimit praktik të tij, duke përdorur metoda të qëndrueshme interpretimi (shih vendimin nr. 34, datë 20.12.2005 të Gjykatës Kushtetuese). 
42. Duke iu kthyer çështjes në shqyrtim, nën dritën e standardeve të mësipërme, Gjykata vëren se nga pikëpamja strukturore, pika 4 e nenit 11 të ligjit nr. 9754/2007 i kategorizon masat e dënimit penal me gjobë për personat juridikë në tre nënpika “a”, “b” dhe “c”, sipas dënimeve me burgim të parashikuara nga KP-ja për individët. Shkronja “a” parashikon masa gjobe nga 25 milionë në 50 milionë lekë për krime për të cilat dënimi në KP, minimumi, është jo më pak se 15 vjet burgim ose burgim të përjetshëm; shkronja “b” parashikon masa gjobe nga 5 milionë deri në 25 milionë lekë për krime për të cilat dënimi në KP, minimumi, është jo më pak se 7 vjet deri në 15 vjet burgim; shkronja “c” parashikon masa gjobe nga 500 mijë deri në 5 milionë lekë për krime për të cilat dënimi në KP, maksimumi, është më pak se 7 vjet burgim. Nga leximi literal i saj konstatohet se në shkronjat “a” dhe “b” është përdorur referenca “minimum”, ndërsa në shkronjën “c” është përdorur referenca “maksimum”, edhe pse objekti dhe synimi i rregullimit të paragrafëve të normës është i përbashkët - përcaktimi i kufijve të masave të dënimit me gjobë për personat juridikë në mënyrë të përshkallëzuar për t’iu përgjigjur parimit të proporcionalitetit sipas llojit të krimit. Po kështu, vihet re se referencat “minimum” dhe “maksimum” respektivisht në shkronjat “b” dhe “c” janë shoqëruar edhe me ndajfoljet sasiore “jo më pak” dhe “më pak” të dënimeve me burgim të veprave penale në KP.
43. Për sa më lart, Gjykata konstaton se në dukje pika 4 e nenit 11, në shkronjat “a”, “b” dhe “c”, e ligjit nr. 9754/2007, ka një lloj paqartësie gjuhësore, e cila gjithsesi është e lidhur me teknikën legjislative të përdorur. Në këtë pikë duhet evidentuar se subjektet e interesuara, Kuvendi dhe Këshilli i Ministrave, kanë parashtruar se kriteret “minimum” dhe “maksimum” nuk kanë të njëjtin kuptim me atë të përdorur nga KP-ja, por janë referenca të kufirit maksimal të dënimit me burgim  të parashikuar për çdo vepër penale në këtë kod. Ky prapësim nuk duket i paarsyeshëm, megjithatë Gjykata, duke respektuar kufijtë ndarës të juridiksionit kushtetues me atë gjyqësor, çmon se është detyrë kushtetuese e gjykatave të juridiksionit të zakonshëm të interpretojnë drejt ligjin gjatë zbatimit të tij në praktikë në zgjidhjen e çështjes konkrete. 
44. Duke iu referuar formulimit sistematik të pikës 4, Gjykata vëren se ai ka përshkallëzuar me rend zbritës masat e dënimit penal me gjobë për personat juridikë, nga ato më të rëndat te më të lehtat. I njëjti rend zbritës përshkon edhe referencat në kufijtë e dënimeve penale të veprave sipas KP-së. Po ashtu, lidhur me këto referenca të KP-së, nuk konstatohet të ketë shkëputje me pasojë pasaktësi ose boshllëk ligjor, pasi shkronjat “a”, “b” dhe “c”, të lexuara së bashku, mbulojnë të dyja llojet e dënimit (dënimin me burgim dhe dënimin me burgim të përjetshëm), si dhe të gjithë segmentin e dënimit me burgim nga 5 ditë deri në 35 vjet të ndarë në tri klasa me kufij të lidhur rrjedhshëm me njëri-tjetrin: (a) të paktën 15 vjet ose burgim i përjetshëm; (b) të paktën 7 vjet deri në 15 vjet; (c) deri në 7 vjet burgim. 
45. Në këto rrethana, Gjykata vlerëson se, në thelb, nuk rezulton që përmbajtja e pikës 4 të nenit 11 të ketë pasaktësi ose boshllëk ligjor. Paqartësitë referenciale të saj janë të tilla që nuk krijojnë kontradiksion logjik ose pamundësi zbatimi, që do të thotë se paqartësitë gjuhësore nuk kanë rëndësi të tillë kushtetuese që të passjellin papajtueshmërinë e normës me Kushtetutën. Këto paqartësi mund dhe duhet të zgjidhen me anë të interpretimit gjyqësor nga gjykatat e juridiksionit të zakonshëm, në ushtrim të rolit dhe funksionit të tyre kushtetues të interpretimit dhe zbatimit të ligjit. 
46. Për sa më lart, Gjykata çmon se pika 4 e nenit 11, në shkronjat “a”, “b” dhe “c”, e ligjit nr. 9754/2007 nuk rezulton të mos përmbushë aspektin substancial të cilësisë së ligjit, ndaj pretendimet për cenimin e së drejtës kushtetuese të mosdënimit pa ligj dhe parimeve të proporcionalitetit, të drejtësisë, të ligjshmërisë, të sigurisë juridike dhe të barazisë përpara ligjit janë të pabazuara.
47. Si rrjedhojë e kësaj pabazueshmërie, Gjykata vlerëson se edhe pretendimet e ndërvarura, sikurse cenimi i së drejtës së pronës private dhe lirisë së veprimtarisë ekonomike, janë të pabazuara.
48. Në përfundim, Gjykata çmon se kërkesa e gjykatës referuese sipas arsyetimit të mësipërm është e pabazuar, ndaj duhet rrëzuar.

PËR KËTO ARSYE,
Gjykata Kushtetuese e Republikës së Shqipërisë, në mbështetje të neneve 131, pika 1, shkronja “a” dhe 134, pika 1, shkronja “dh”, të Kushtetutës, si dhe nenit 72 të ligjit nr. 8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”, të ndryshuar, njëzëri,

V E N D O S I:
1. Rrëzimin e kërkesës.
Ky vendim është përfundimtar dhe hyn në fuqi ditën e botimit në Fletoren Zyrtare.
Marrë më 30.05.2023
Shpallur më 27.06.2023


MENDIM PARALEL
1. Në çështjen me kërkuese Gjykatën e Apelit Tiranë dhe objekt “Shfuqizimi i nenit 11, pika 4, të ligjit nr. 9754, datë 14.06.2007 “Për përgjegjësinë penale të personave juridikë”, si i papajtueshëm me Kushtetutën e Republikës së Shqipërisë”, nuk ndajmë të njëjtin qëndrim me shumicën lidhur me argumentet mbi të cilat mbështetet rrëzimi i kërkesës, ndaj e çmojmë të rëndësishme të shprehemi me mendim paralel.
2. Shumica ka argumentuar: “Në rastin konkret, Gjykata, duke mbajtur parasysh se shkaqet e kërkesës lidhen me paqartësinë e normës penale, si dhe analizën e gjykatës referuese mbi pamundësinë e zbatimit të parimit të ligjit penal favorizues, vlerëson se ajo është përpjekur mjaftueshëm për interpretimin e normës në përputhje me Kushtetutën në funksion të zgjidhjes së gjykimit pranë saj, duke plotësuar këtë kriter legjitimimi [...]” (shih paragrafin 27 të vendimit).
3. Fillimisht, duam të theksojmë se jemi dakord me shumicën për evidentimin e kritereve të legjitimimit referuar jurisprudencës ndër vite të gjykatës, por ndahemi për analizën e këtyre kritereve në kontekstin e rrethanave konkrete. Ndryshe nga shumica, vlerësojmë se në rastin në shqyrtim gjykata referuese nuk duhej të legjitimohej, pasi nuk plotësonte kriterin sipas të cilit ajo duhet të bënte të gjitha përpjekjet për ta interpretuar normën në përputhje me Kushtetutën. Po në këtë drejtim, në vlerësimin tonë, çështja, si rregull, nuk plotësonte as kriteret për kalimin e saj në seancë plenare.
4. Konkretisht, për legjitimimin e gjykatës referuese që vë në lëvizje kontrollin incidental të kushtetutshmërisë së normës ligjore, bazuar në nenin 145 të Kushtetutës, të konkretizuar në nenin 68 të ligjit nr. 8577/2000, gjykata referuese duhet që gjatë gjykimit që zhvillohet pranë saj: (i) të ketë identifikuar ligjin që do të zbatohet për zgjidhjen e tij dhe të ketë krijuar bindjen se gjykimi i saj nuk mund të përfundojë në mënyrë të pavarur nga çështja në Gjykatën Kushtetuese -- pra lidhjen e drejtpërdrejtë midis ligjit dhe çështjes kushtetuese; (ii) të ketë parashtruar arsye bindëse për antikushtetutshmërinë e ligjit, duke referuar në normat ose parimet konkrete të Kushtetutës; (iii) të ketë bërë të gjitha përpjekjet për ta interpretuar atë në përputhje me Kushtetutën (shih vendimet nr. 7, datë 23.02.2021; nr. 1, datë 26.01.2021; nr. 8, datë 07.02.2017 të Gjykatës Kushtetuese).
5. Në vështrim të  kriterit për realizimin e të gjitha përpjekjeve për interpretim pajtues të normës, gjykata referuese ka argumentuar se nuk ka kurrfarë mundësie të kryhet një interpretim pajtues  i ligjit (shih paragrafin 17 të vendimit të gjykatës referuese). 
6. Në lidhje me kushtetutshmërinë e ligjeve, Gjykata niset nga prezumimi i kushtetutshmërisë së tyre me Kushtetutën, si dhe mundësia e interpretimit pajtues të tyre. Interpretimi pajtues është i mundur kur një ligj ose dispozitë ligjore mund të interpretohet në më shumë se një mënyrë, njëra nga të cilat është në pajtim me Kushtetutën. Kjo metodë kërkon efektet kushtetuese të rezultateve të ndryshme dhe përzgjedh rezultatin që është në pajtim me vlerat kushtetuese, duke marrë parasysh këtu të drejtat themelore të individëve (shih vendimet nr.5, datë 16.02.2012; nr. 33, datë 24.06.2010; nr. 29, datë 31.05.2010 të Gjykatës Kushtetuese). Gjykata niset nga premisa që një akt normativ duhet të interpretohet në kuptimin që lejon zbatimin e tij, jo në atë që e përjashton këtë zbatim (actus interpretandus est potius ut valeat quam ut pereat) (shih vendimin nr. 7, datë 24.02.2016 i Gjykatës Kushtetuese). Interpretimet pajtuese, si teknikë interpretative, Gjykata, gjatë jurisprudencës së saj, i ka përdorur edhe në rastet kur para saj janë kundërshtuar ligjet e fushës penale (shih vendimet nr. 37, datë 19.09.2011; nr. 26, datë 13.06.2011; nr. 30, datë 17.06. 2010 të Gjykatës Kushtetuese).	
7. Nisur nga standardet e sipërcituara, qëndrimi i gjykatës referuese bie ndesh me jurisprudencën e Gjykatës, pasi nga ajo nuk është argumentuar se sa mënyra interpretimi kishte dispozita, cila prej tyre sillte pasoja antikushtetuese, dhe nëse të gjitha interpretimet e mundshme nuk e shmangnin dot antikushtetutshmërinë e dispozitës. Kjo lloj analize e munguar është zëvendësuar përmes analizës së shumicës, e cila, pasi ka bërë disa lloj interpretimesh, gjuhësor/literal, sistematik e qëllimor, ka arritur në konkluzionin se ligji ka mundësi të interpretohet nga gjykata referuese në mënyrë pajtuese me Kushtetutën, edhe pse jo e artikuluar drejtpërdrejt prej saj (shih paragrafët 42-45 të vendimit). Shumica  specifikisht ka arsyetuar: “Në këto rrethana, Gjykata vlerëson se, në thelb, nuk rezulton që përmbajtja e pikës 4 të nenit 11 të ketë pasaktësi ose boshllëk ligjor. Paqartësitë referenciale të saj janë të tilla që në thelb nuk krijojnë kontradiksion logjik ose pamundësi zbatimi, që do të thotë se paqartësitë gjuhësore nuk kanë rëndësi të tillë kushtetuese që të pasjellin papajtueshmërinë e normës me Kushtetutën. Këto paqartësi mund dhe duhet të zgjidhen me anë të interpretimit gjyqësor nga gjykatat e juridiksionit të zakonshëm, në ushtrim të rolit dhe funksionit të tyre kushtetues të interpretimit dhe zbatimit të ligjit.” (shih paragrafin 45 të vendimit). 
8. Për sa më lart, duhej që sipas standardeve kushtetuese, jo Gjykata, por  gjykata referuese të zgjidhte dyshimet interpretative, duke i dhënë normës së zbatueshme një interpretim që përputhet me parimet kushtetuese. Sipas Gjykatës, gjyqtari referues është i detyruar të zbatojë, midis interpretimeve të ndryshme të mundshme, atë që konsiderohet se përputhet me parimin kushtetues, që në të kundërt do të cenohej (shih vendimet nr. 71, datë 27.11.2015; nr. 55, datë 21.07.2015; nr. 13, datë 16.04.2013 të Gjykatës Kushtetuese). Kjo gjykatë e kishte për detyrë të analizonte dispozitën objekt kundërshtimi, si funksion primar i saj, edhe për shkak të detyrimeve jurisprudenciale të Gjykatës, sipas së cilës, interpretimi i ligjeve është kompetencë e gjykatave të juridiksionit të zakonshëm (shih vendimet nr. 4, datë 23.01.2017; nr. 22, datë 11.04.2016; nr. 29, datë 30.06.2011 të Gjykatës Kushtetuese).
9. Ashtu sikundër është shprehur edhe GJEDNJ-ja lidhur me kriterin e parashikueshmërisë së ligjit, për sa i përket nenit 7 të KEDNJ-së, (mosdënimi pa ligj),  sado e qartë të jetë një dispozitë ligjore, në çdo sistem ligjor, përfshirë edhe atë penal, ekziston një element i pashmangshëm i interpretimit gjyqësor. Gjithmonë do të ketë nevojë për sqarim të pikave të dyshimta dhe përshtatje me ndryshimin e rrethanave. Zhvillimi progresiv i ligjit penal nëpërmjet praktikës gjyqësore është një pjesë e ngulitur mirë dhe e domosdoshme e traditës juridike në shtetet e Konventës. Neni 7 i Konventës nuk mund të lexohet në mënyrë të tillë që nuk lejon sqarimin gradual të rregullave të përgjegjësisë penale përmes interpretimit gjyqësor nga çështja në çështje, me kusht që zhvillimi interpretativ të jetë në përputhje me thelbin e veprës dhe të mund të parashikohet në mënyrë të arsyeshme Prandaj, pyetja mbi shkeljen e supozuar të këtij neni, duhet të shqyrtohet në bazë të formulimit jo vetëm të dispozitave në fjalë, por edhe të praktikës gjyqësore përkatëse (shih Del Río Prada kundër Spanjës, §§ 92-93; Vasiliauskas kundër Lituanisë, § 155). 
10. Për rrjedhojë, vlerësojmë se shumica në rastin konkret edhe pse ka konfirmuar që nuk ka paqartësi të nivelit kushtetues dhe ka pranuar se norma mund të interpretohet  nga vetë gjykata,  në vend që ta rrëzonte për mungesë legjitimimi, e ka rrëzuar në themel kërkesën, pasi ka realizuar ajo vetë interpretimin gjuhësor, sistematik e qëllimor, duke krijuar kështu edhe mbivendosje juridiksionesh mes atij kushtetues, si dhe gjyqësorit të zakonshëm. Kjo mospërputhje me linjën e argumenteve, në vlerësimin tonë passjellë kapërcim të kritereve të legjitimimit në mënyrë artificiale dhe konfuzion mbi zbatimin e tyre nga gjykatat referuese edhe për të ardhmen për ushtrimin e së drejtës për kontroll incidental, pasi kriteri “duhet të ketë bërë të gjitha përpjekjet për interpretim pajtues” është devijuar si standard në “ të bëjë përpjekje të mjaftueshme për interpretim pajtues”,  duke e lënë evazive dhe të paqartë se mbi çfarë parametrash i mat përpjekjet  e mjaftueshme kjo gjykatë gjatë shqyrtimit paraprak të kërkesës.
11. Gjithashtu, theksojmë se kur norma ligjore vepron ndër vite dhe jep efekte që prezumohen kushtetuese, sikurse dhe në rastin konkret që ligji vepron që nga viti 2007, gjykata referuese do të duhej jo vetëm të bënte të gjitha përpjekjet për interpretimin e saj në mënyrë pajtuese, por ndërkohë të forconte argumentet e vëna në dispozicion të Gjykatës lidhur me llojet e interpretimit të saj ndër vite nga praktika gjyqësore, në vështrim historik, me qëllim kalimin  e testit kushtetues të legjitimimit. Vështrimi jurisprudencial historik merr rëndësi të veçantë, sidomos në rastet e kontrollit incidental të një norme ligjore. Kjo pasi, në vlerësimin sipas standardeve kushtetuese dhe konventore të qartësisë dhe cilësisë së ligjit, pavarësisht paqartësive që mund të lindin nga interpretimi literal i  një dispozite ligjore, cilësia e ligjit nuk përbën gjithmonë shkak për shfuqizim, pasi  përmbajtja e tij mund të lexohet në dritën e interpretimit të kryer nga praktika gjyqësore. Kur formulimi i një dispozite nuk është mjaft i qartë dhe krijon pasiguri e paqartësi, duhet të shqyrtohet nëse kuptimi i kësaj dispozite është sqaruar ose mund të sqarohet përmes interpretimit nga autoritetet  gjyqësore. Gjatë interpretimit të normës ligjore, për gjykatat duhet të ketë rëndësi më tepër të mbrohet ligji se sa të shfuqizohet pjesërisht ose tërësisht, pasi duke eliminuar një akt legjislativ, që tërësisht ose pjesërisht mund të shpëtohet, krijohen boshllëqe normative, të tilla që cenojnë interesa parësorë të mbrojtur nga Kushtetuta, si stabiliteti juridik, ligjshmëria, shteti i së drejtës, eficienca e praktikës gjyqësore, etj. 
12. Për të gjitha sa më lart, kërkesa duhej rrëzuar për një nga kriteret jurisprudenciale mbi legjitimimin, sipas së cilës, nëse gjykata referuese nuk ka bërë të gjitha përpjekjet për ta interpretuar normën/ligjin objekt kundërshtimi në përputhje me Kushtetutën, ajo nuk legjitimohet.

A N Ë T A R E 					A N Ë T A R E
/Elsa Toska/(d.v.)                                          		/Sonila Bejtja/(d.v.)









Vendim nr. 89 datë 14.07.2022

Kolegji i Gjykatës Kushtetuese të Republikës së Shqipërisë, i përbërë nga:

Vitore Tusha,		Kryetare
	Elsa Toska,		Anëtare
	Sandër Beci,		Anëtar

në datën 14.07.2022 mori në shqyrtim paraprak kërkesën nr. 6 (GJ) 2022 të Regjistrit Themeltar, që i përket:

KËRKUESE: 	GJYKATA E APELIT DURRËS
	
OBJEKTI: 	Shfuqizimi i pikës 4 të nenit 420 të Kodit të Procedurës Penale, si i papajtueshëm me Kushtetutën e Republikës së Shqipërisë dhe Konventën Evropiane për të Drejtat e Njeriut.
	
BAZA LIGJORE:	Nenet 134, pika 1, shkronja “dh” dhe 145, pika 2, të Kushtetutës së Republikës së Shqipërisë; nenet 49, pika 3, shkronja “dh” dhe 68 të ligjit nr. 8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”, të ndryshuar (ligji nr. 8577/2000).

Kolegji i Gjykatës Kushtetuese (Kolegji), pasi dëgjoi relatoren e çështjes Vitore Tusha, shqyrtoi kërkesën, dokumentet shoqëruese dhe diskutoi çështjen në tërësi,
V Ë R E N:
I
Rrethanat e çështjes
1. Me vendimin nr. 1680 akti, datë 04.08.2017, Gjykata e Rrethit Gjyqësor Tiranë ka vleftësuar të ligjshëm arrestimin në flagrancë të shtetasit B.P. dhe ka caktuar ndaj tij masën e  sigurimit personal “Arresti në burg”, të parashikuar nga neni 238 i Kodit të Procedurës Penale (KPP). Në lidhje me këtë vendim Gjykata e Apelit Tiranë, me vendimin e datës 30.08.2017, ka vendosur mospranimin e ankimit. 
1. Me vendimin nr. 1680/3 të Regjistrit Themeltar, datë 30.04.2018, Gjykata e Rrethit Gjyqësor Tiranë ka vendosur zëvendësimin e masës së sigurimit personal “Arresti në burg” me atë të “Arresti në shtëpi”, të parashikuar nga neni 237 i KPP-së. 
1. Me vendimin nr. 2709, datë 17.10.2018, Gjykata e Rrethit Gjyqësor Tiranë ka vendosur: “Deklarimin fajtor të të pandehurit B.P për kryerjen e veprës penale të “Prodhimit dhe shitjes së narkotikëve” dhe në bazë të nenit 283/1 të Kodit Penal (KP) e dënon atë me 5 vjet dhe 6 muaj burgim. Deklarimin fajtor të të pandehurit B.P. për kryerjen e veprës penale të “Mosbindje ndaj urdhrit të punonjësve të policisë së rendit publik” dhe në bazë të nenit 242 të KP-së e dënon atë me 2 muaj burgim. Në aplikim të nenit 55 të KP-së mbi caktimin e një dënimi të vetëm për kryerjen e disa veprave penale i pandehuri B.P. dënohet me një dënim të vetëm prej 5 vjet dhe 6 muaj burgim. Në bazë të nenit 406 të KPP-së pas uljes së dënimit me 1/3, i pandehuri B.P. dënohet me 3 vjet dhe 8 muaj burgim. Vuajtja e dënimit do të fillojë nga data 01.08.2017...”. Me vendimin nr. 135, datë 26.02.2020, Gjykata e Apelit Tiranë ka vendosur  mospranimin e ankimit, pasi i pandehuri ka hequr dorë nga ankimi.
1. Me procesverbalin e datës 21.10.2020 është zbatuar urdhri i prokurorit të Prokurorisë pranë Gjykatës së Shkallës së Parë Tiranë për ekzekutimin e vendimit penal të formës së prerë nr. 2709, datë 17.10.2018 të Gjykatës së Rrethit Gjyqësor Tiranë. 
1. Në datën 27.11.2020, pas verifikimit të praktikës, prokurori ka bërë saktësimin e urdhrit për ekzekutimin e vendimit penal nr. 2709, datë 17.10.2018 të Gjykatës së Rrethit Gjyqësor Tiranë. Sipas prokurorit, bazuar në parashikimin e nenit 420, pika 4, të KPP-së vendimi ka marrë formë të prerë në datën 01.11.2018. I dënuari B.P. është arrestuar në datën 01.08.2017 dhe ka qëndruar me masë sigurimi “Arresti në burg” deri në datën 30.04.2018, duke kryer 9 muaj paraburgim që, sipas nenit 57 të KP-së, llogaritet 13 muaj e 15 ditë burgim. Prej datës 30.04.2018 deri në datën 01.11.2018, kur ka marrë formë të prerë vendimi, ai ka vuajtur masën e sigurimit “Arresti në shtëpi” me 6 muaj e 2 ditë burgim. Në datën 21.10.2020 është vënë në ekzekutim vendimi penal i dënimit, që ka marrë formë të prerë 15 ditë pas shpalljes, më 01.11.2018, dhe deri në datën e urdhrit të prokurorit (27.11.2020) i dënuari B.P. ka vuajtur 1 muaj e 6 ditë burgim. Përllogaritja e vuajtjes së dënimit për këtë të dënuar rezulton 1 vit, 8 muaj e 23 ditë burgim dhe pjesa e pavuajtur ende e dënimit është 1 vit, 11 muaj e 8 ditë burgim, e llogaritur nga dita e arrestimit 01.08.2017 deri në datën 27.11.2020, kur është nxjerrë ky urdhër.
1. I dënuari B.P. i është drejtuar me kërkesë Gjykatës së Rrethit Gjyqësor Kavajë për  shuarjen e dënimit të dhënë me vendimin nr. 2709, datë 17.10.2018 të Gjykatës së Rrethit Gjyqësor Tiranë.
1. Me vendimin nr. 12-2022-269 (43), datë 28.02.2022, Gjykata e Rrethit Gjyqësor Kavajë ka vendosur rrëzimin e kërkesës, duke vlerësuar se në kuptim të ligjit si periudhë burgimi me masën e sigurimit “Arresti në shtëpi” është njohur vetëm periudha nga data 30.04.2018 deri në datën 01.11.2018, datë në të cilën ka marrë formë të prerë vendimi nr. 2709, datë 17.10.2018 i Gjykatës së Rrethit Gjyqësor Tiranë. Periudha tjetër e vuajtjes së dënimit nuk mund të njihet, pasi do të binte ndesh me parashikimet e nenit 420 të KPP-së. Sipas asaj gjykate, periudhës prej datës 01.11.2018 deri më 21.10.2020 ligjvënësi nuk i njeh efekte ligjore, pasi me marrjen e vendimit penal të formës së prerë masat e sigurimit personal konsiderohen të rëna nga fuqia, për më tepër që ka qenë vetë kërkuesi që ka hequr dorë nga ankimi. 
1. Kundër vendimit nr. 12-2022-269 (43), datë 28.02.2022 të Gjykatës së Rrethit Gjyqësor Kavajë, i dënuari B.P. ka paraqitur ankim në Gjykatën e Apelit Durrës (gjykata referuese).
1. Gjatë shqyrtimit të kësaj çështjeje, në seancën e datës 16.03.2022 gjykata referuese ka vendosur pezullimin e gjykimit dhe dërgimin e çështjes në Gjykatën Kushtetuese (Gjykata) për t`u shprehur lidhur me pajtueshmërinë me Kushtetutën dhe KEDNJ-në të pikës 4 të nenit 420 të KPP-së, e cila parashikon: “Kur gjykata vendos mospranimin e ankimit, vendimi konsiderohet i paankimuar për efekt të vënies në ekzekutim”. 
1. [bookmark: _Hlk34815890]Po ashtu, gjykata referuese ka vendosur pezullimin e ekzekutimit të vendimit nr. 2709, datë 17.10.2018 të Gjykatës së Rrethit Gjyqësor Tiranë për 3-muaj, duke nisur ky afat nga dita e shpalljes së vendimit, dhe urdhërimin e lirimit të menjëhershëm të të dënuarit B.P., nëse liria e tij nuk kufizohet për një shkak tjetër ligjor. Sipas gjykatës referuese “për të dënuarin kërkues duhet të përllogaritet për efektet e shuarjes së dënimit prej 3 vjet e 8 muaj burgim periudha e ekzekutimit faktik të masës së sigurimit personal “Arrest në shtëpi”, nga data 01.11.2018 deri më 26.02.2022 dhe se i dënuari e ka vuajtur dënimin me burgim të caktuar përfundimisht nga gjykata më 19.07.2021. Ky vlerësim bazohet në pikën 3 të nenit 462 të KPP-së dhe në konceptin kushtetues të vendimmarrjes formë të prerë, duke refuzuar sakaq të zbatohet pika 4 e nenit 420 të KPP-së. Por nga ana tjetër periudha e kohës që kërkon arsyetimi i vendimit të pezullimit dhe shqyrtimi nga Gjykata Kushtetuese është një afat i konsiderueshëm ligjor që do të shkelte të drejtën themelore të të dënuarit për lirinë dhe sigurinë personale. Për rrjedhojë, është e nevojshme dhe e domosdoshme marrja e një mase të përkohshme procedurale që sjell ndërprerjen e kufizimit me burgim të lirisë personale të të dënuarit kërkues në funksion të mundësimit të shqyrtimit të çështjes së kushtetutshmërisë së dispozitës penale nga Gjykata Kushtetuese. Në përputhje me nenin 476, pika 1, shkronja “ç”, të KPP-së, vendimi që duhet të pezullohet është i dënimit penal me burgim, që po vijon të ekzekutohet në kundërshtim me parashikimet kushtetuese dhe konventore. Gjykata e vlerëson të drejtë e të bazuar kërkesën e prokurorit për marrjen e masës së përkohshme të pezullimit për 3 muaj, duke caktuar një seancë të ardhshme para përfundimit të afatit 3-mujor të kohëzgjatjes së masës së përkohshme, me qëllim verifikimin nëse shkaku që diktoi shtyrjen e ekzekutimit të vendimit të dënimit me burgim ka rënë apo jo dhe për të garantuar sakaq edhe të drejtën kushtetuese dhe konventore të të dënuarit për liri dhe siguri personale.” (shih faqet 29-30 të vendimit.).       

II
Pretendimet e gjykatës referuese
1. Gjykata referuese ka parashtruar se përmbajtja e dispozitës së kundërshtuar bie ndesh, në mënyrë të përmbledhur, me këto parime kushtetuese:
10. Parimin e proporcionalitetit të ndërhyrjes (neni 17 i Kushtetutës), për shkak të kufizimit joproporcional të lirisë e sigurisë personale të individit, të sanksionuar nga neni 29 i Kushtetutës. Norma e kundërshtuar ka dashur të disiplinojë ushtrimin efektivisht dhe në mënyrë konstruktive të së drejtës kushtetuese të ankimit, si dhe mirëadministrimin e veprimtarisë së pushtetit gjyqësor përmes mirëadministrimit të drejtësisë penale rishikuese, çka përbëjnë interes publik dhe justifikojnë ndërhyrjen në kufizimin e të drejtave themelore. Pavarësisht se i dënuari ka pasur statusin e të paraburgosurit deri në vendimmarrjen e gjykatës rishikuese për mospranimin e ankimit, kjo cilësi i humbet me fuqi prapavepruese, për shkaqe të pavarura nga vullneti i tij, duke u konsideruar i dënuar edhe për një periudhë që ai ka qenë i padënuar, gjatë së cilës ai konsiderohet i pafajshëm sipas nenit 30 të Kushtetutës. 
10. Bazuar në përmbajtjen e nenit 57 të KP-së dhe dispozitave të KPP-së që përcaktojnë masat e sigurimit personal, ligjvënësi kurdoherë ka vendosur që masat e sigurimit personal me karakter paraburgosës të ekuivalentohen në dënimin kryesor me burgim, duke e shuar atë rast pas rasti sipas formulës së ekuivalentimit. Sikur të mos ishte parashikimi i pikës 4 të nenit 420 të KPP-së do të konkludohej natyrshëm, se në çdo rast masa e sigurimit arrest në burg, arrest në shtëpi apo/dhe shtrimi i përkohshëm në një spital psikiatrik do të duhej të shuante dënimin kryesor me burgim sipas formulës së ekuivalentimit deri në marrjen e vendimit gjyqësor të dënimit me burgim me formë të prerë, që do të thotë deri në momentin kur të vërtetohet një nga rrethanat e parashikuara në nenin 462 të KPP-së. Këto masa duhet të përllogariten për efektet e shuarjes së dënimit me burgim deri në momentin kur gjykata e apelit do të vendosë mospranimin e apelit për një nga shkaqet e parashikuara në nenin 420 të KPP-së. Ky interpretim ligjor është bërë tradicionalisht dhe në mënyrë të pakontestuar nga gjykatat dhe prokuroritë, deri në hyrjen në fuqi të ndryshimeve të vitit 2017. 
10. Përmbajtja e shtuar e pikës 4 të nenit 420 do të thotë se pavarësisht se çfarë parashikon neni 57 i KP-së dhe nenet 237, pika 5, 238, pika 2, 239, pika 3 dhe 462, pika 3, të KPP-së për formulën e ekuivalentimit të masave të sigurimit personal me karakter paraburgosës në dënimin me burgim dhe marrjen formë të prerë të vendimit, në të gjitha rastet e vendimmarrjes së gjykatës së apelit për papranueshmërinë e apelit apo paprocedueshmërisë së gjykimit, vendimi i gjykatës së parë që ka dhënë dënim me burgim të ankimuar, do të konsiderohet se ka marrë formë të prerë 15 ditë pas njoftimit të arsyetuar. Ky rregullim ligjor është i posaçëm (lex specialis) dhe lidhet ekskluzivisht vetëm për efektet e ekzekutimit të vendimit. Për rrjedhojë, sipas pikës 4 të nenit 420 të KPP-së shuhet me fuqi prapavepruese nga data e marrjes së formës së prerë e deri në vendimmarrjen e gjykatës së apelit për papranueshmërinë e ankimit efekti i përllogaritur me një ditë e gjysmë i masës së sigurimit.
10. Parimin e barazisë (neni 18 i Kushtetutës dhe neni 14 i KEDNJ-së), pasi personave, liria dhe siguria e të cilëve është kufizuar me masa me karakter paraburgosës, që fitojnë me fuqi prapavepruese statusin e të dënuarit nga momenti kur vendimit të gjykatës së shkallës së parë i jepet formë të prerë për efektet e ekzekutimit, nuk u njihen as të drejtat e të paraburgosurve për sa i përket përllogaritjes së paraburgimit me dënimin me burgim, as të drejtat e të burgosurve për përfitimet penitenciare sipas ligjit nr. 81/2020 “Për të drejtat dhe trajtimin e të dënuarve me burgim dhe të paraburgosurve”. Trajtimi i ndryshëm në kushte të njëjta praktikisht dhe teorikisht shkakton pabarazi në ligj. Këto subjekte nuk barazohen as me të pandehurit e paraburgosur, as me të dënuarit dhe shkelja e statusit të tyre nga kjo mungesë barazie, të paktën me përfitimet e një kategorie, i bën viktima të trajtimit të pabarabartë ligjor dyfish. 
10. Parimin e sigurisë juridike, pasi kjo mënyrë e përllogaritjes së dënimit cenon, edhe për shkaqe të pavarura nga vullneti i të pandehurit apo të dënuarit, pritshmëritë e tij të ligjshme në lidhje me kohën e vuajtur dhe të mbetur pa vuajtur të dënimit me burgim. Vetë ligji procedural, nga njëra anë pika 4 e nenit 420 dhe, nga ana tjetër, shkronja “a” e pikës 3 të nenit 462 të KPP-së, krijon premisa për krijimin e dy praktikave gjyqësore dhe prokuroriale dhe kjo pasiguri në mënyrën se si ligji procedural është rregulluar nuk plotëson kërkesat kushtetuese për aksesueshmëri, parashikueshmëri, qartësi dhe saktësi. Pika 4 e nenit 420 të KPP-së ka krijuar një koncept tjetër të vendimit të formës së prerë që lidhet ekskluzivisht me efektet e ekzekutimit të vendimit penal të dënimit me burgim. Kjo do të thotë se vendimi gjyqësor i formës së prerë vetëm për efektet e ekzekutimit të dënimit penal me burgim do të konsiderohet vendimi i gjykatës së shkallës së parë, i cili konsiderohet se ka hyrë në fuqi 15 ditë pas njoftimit, ndërkohë që për të gjitha efektet e tjera konsiderohet ai i shndërruar i tillë në momentin e vendimmarrjes së mospranimit të ankimit nga gjykata me juridiksion fillestar ose ajo rishikuese. Ky koncept i ri ligjor, që bie ndesh me konceptin kushtetues për vendimin gjyqësor të formës së prerë, shton dënimin penal me burgim artificialisht dhe teknikisht për të dënuarin. 


III
Vlerësimi i Kolegjit
1. Për legjitimimin e gjykatës referuese	
1. Çështja e legjitimimit të subjekteve që mund t’i drejtohen Gjykatës Kushtetuese është vlerësuar si një ndër aspektet kryesore që mundëson fillimin e procesit kushtetues. Kërkesa për kontroll incidental parashikohet në nenin 145, pika 2, të Kushtetutës, i cili u njeh të drejtën gjyqtarëve që në çdo fazë të gjykimit, kur çmojnë se ligjet bien në kundërshtim me Kushtetutën, të mos i zbatojnë ato, të vendosin pezullimin e gjykimit të çështjes dhe dërgimin e saj Gjykatës Kushtetuese për t’u shprehur për kushtetutshmërinë e normës. Kjo dispozitë, e konkretizuar edhe në nenin 68 të ligjit nr. 8577/2000, lidhet me kontrollin kushtetues të ligjeve nga Gjykata Kushtetuese, kur ky kontroll kërkohet nga gjykatat e juridiksionit tё zakonshëm.
1. Gjykata në jurisprudencën e saj, bazuar në nenin 145, pika 2, të Kushtetutës dhe në nenin 68 të ligjit nr. 8577/2000, ka zhvilluar disa standarde për kriteret e legjitimimit të gjykatës referuese për inicimin e kontrollit incidental të normës ligjore për papajtueshmëri me Kushtetutën. Sipas tyre, gjykata referuese duhet që gjatë gjykimit: (i) të ketë përcaktuar/identifikuar ligjin që do të zbatohet për zgjidhjen e çështjes konkrete; (ii) të parashtrojë arsye serioze për antikushtetutshmërinë e këtij ligji, duke referuar në normat ose parimet konkrete të Kushtetutës; (iii) të ketë krijuar bindjen se gjykimi i saj nuk mund të përfundojë në mënyrë të pavarur nga gjykimi në Gjykatën Kushtetuese; (iv) të ketë hetuar nëse ka dispozita të tjera për të zgjidhur çështjen në gjykim dhe nëse arrin në konkluzionin se ky është ligji i vetëm të cilit duhet t’i referohet për zgjidhjen e çështjes, të ketë bërë të gjitha përpjekjet për ta interpretuar atë në përputhje me Kushtetutën (shih vendimet nr. 1, datë 26.01.2021; nr. 8, datë 07.02.2017 të Gjykatës Kushtetuese).
1. Kriteret e përcaktuara nga jurisprudenca kushtetuese janë kumulative, në kuptimin që ato duhet të plotësohen njëkohësisht, çfarë nënkupton se gjykata referuese duhet të evidentojë jo vetëm objektin, por edhe standardin kushtetues të cenuar në funksion të inicimit të gjykimit kushtetues, pra jo vetëm normën ligjore, por edhe parimet ose standardet kushtetuese që ajo cenon në rast se zbatohet për zgjidhjen e çështjes. Në këtë vështrim, mjafton mosplotësimi i vetëm njërit prej kritereve kushtetuese që gjykata referuese të mos legjitimohet për vënien në lëvizje të gjykimit kushtetues (shih vendimin nr. 8, datë 07.02.2017 të Gjykatës Kushtetuese). 
1. Gjatë shqyrtimit paraprak të çështjes vlerësohet plotësimi i një ose më shumë kritereve të legjitimimit, në varësi të elementeve ose veçantive të çështjes konkrete, me qëllim që vendimi të jetë sa më i qartë dhe shterues. Thënë ndryshe, mund të ndodhë që në shqyrtimin paraprak të një çështjeje të verifikohet mospërmbushja e një ose më shumë kritereve me pasojë moskalimin e saj në seancë plenare. Edhe pse kriteret e legjitimimit kanë të njëjtën peshë në këtë fazë të shqyrtimit paraprak, në kuptimin që mjafton mosplotësimi i njërit që të vendoset moskalimi i çështjes për shqyrtim në seancë plenare, kjo nuk nënkupton se në rastin kur verifikohet dhe arsyetohet mosplotësimi i më shumë se një kriteri, ato humbasin rëndësinë dhe karakterin kumulativ të tyre. 
1. Duke iu kthyer analizës së kritereve për legjitimimin, Kolegji thekson se, sipas nenit 145 të Kushtetutës dhe nenit 68, pika 2, të ligjit nr. 8577/2000, gjykata referuese në vendimin për pezullimin e gjykimit dhe inicimin e kontrollit kushtetues është e detyruar të përcaktojë dispozitat e ligjit të zbatueshëm dhe të argumentojë ekzistencën e lidhjes së drejtpërdrejtë, pra që midis ligjit dhe zgjidhjes së çështjes konkrete ekziston një marrëdhënie juridike konkrete, reale dhe aktuale. Për rrjedhojë, në funksion të legjitimimit të saj për inicimin e kontrollit kushtetues të normës, gjykata referuese duhet të vlerësojë efektin e drejtpërdrejtë që ka ligji i kundërshtuar si antikushtetues për zgjidhjen e çështjes, i cili duhet të jetë i individualizuar si i zbatueshëm për rastin konkret. Kjo nënkupton se kriteri për përcaktimin e dispozitave ligjore që gjykata referuese çmon se bien ndesh me Kushtetutën, nuk konsiderohet i plotësuar thjesht me paraqitjen e tyre formalisht në kërkesë (vendimi për pezullimin e gjykimit), por ato duhet të jenë identifikuar dhe individualizuar se zgjidhin çështjen gjyqësore konkrete.
1. Kolegji vëren se gjykata referuese, gjatë shqyrtimit të ankimit kundër vendimit të gjykatës së shkallës së parë që nuk ka pranuar kërkesën e të dënuarit B.P. për shuarjen e dënimit me burgim, ka identifikuar si dispozitë të zbatueshme nenin 420, pika 4, të KPP-së dhe duke vlerësuar se ajo ka probleme kushtetutshmërie, ka pezulluar gjykimin e çështjes penale dhe ka vënë në lëvizje gjykimin incidental të kësaj norme.  
1. Neni 420 i KPP-së ka përcaktuar rastet se kur vendoset mospranimi i ankimit, ndërkohë që në pikën 4 të tij, që është dispozita e kundërshtuar, parashikohet se kur vendoset mospranimi i ankimit vendimi konsiderohet i paankimuar për efekt të vënies në ekzekutim. Sipas gjykatës referuese ky parashikim ndikon drejtpërdrejt në mënyrën e përllogaritjes së dënimit, pasi i jep efekt prapaveprues vendimit të gjykatës së apelit që ka vendosur mospranimin e ankimit, me pasojë mosllogaritjen si kohë paraburgimi të periudhës së vuajtur deri në dhënien e këtij vendimi. Po sipas saj, sikur të mos ishte parashikimi i pikës 4 të nenit 420 të KPP-së do të konkludohej natyrshëm se në çdo rast masa e sigurimit arrest në burg, arrest në shtëpi apo/dhe shtrimi i përkohshëm në një spital psikiatrik do të duhej të shuante dënimin kryesor me burgim sipas formulës së ekuivalentimit deri në marrjen e vendimit gjyqësor të dënimit me burgim me formë të prerë, që do të thotë deri në momentin kur të vërtetohet një nga rrethanat e parashikuara në nenin 462 të KPP-së. Këto masa duhet të përllogariten për efektet e shuarjes së dënimit me burgim deri në momentin kur gjykata e apelit do të vendosë mospranimin e apelit për një nga shkaqet e parashikuara në nenin 420 të KPP-së.
1. Kolegji vëren se caktimi dhe zbatimi i masave të sigurimit, mes të cilave edhe llogaritja e afateve të kohëzgjatjes së tyre, rregullohen nga parashikimet e dispozitave të Kreut II të Titullit V të KPP-së (nenet 244-250). Neni 250, pika 1, i KPP-së parashikon se efektet e paraburgimit fillojnë të ecin nga çasti i arrestimit ose i ndalimit, kurse në lidhje me kohëzgjatjen e tij, në nenin 237, pikat 4 dhe 5, të KPP-së, që rregullon masën e sigurimit personal “Arrest në shtëpi”, të zbatuar në rastin konkret në shqyrtim, parashikohet se për kohëzgjatjen e arrestit në shtëpi vlejnë rregullat e caktuara për paraburgimin dhe se koha e qëndrimit në arrest në shtëpi llogaritet në caktimin e dënimit. Në këtë kuptim gjen zbatim neni 57 i KP-së, që parashikon: “Koha e paraburgimit llogaritet në dënimin me burgim ose me gjobë, si dhe në detyrimin për kryerjen e një pune në interes publik si më poshtë: Një ditë paraburgim baras me një ditë e gjysmë burgim. Një ditë paraburgim baras me 5 mijë lekë gjobë. Një ditë paraburgim baras me tetëmbëdhjetë orë pune në interes publik.”. Po ashtu, sipas parashikimeve të nenit 7, paragrafi 4, të ligjit nr. 7942, datë 31.05.1995 “Për hyrjen në fuqi të ligjit nr. 7895, datë 27.01.1995 “Për Kodin Penal të Republikës së Shqipërisë””, një ditë arresti në shtëpi do të llogaritet me një ditë burgim. 
1. Për sa i përket shuarjes së masave të sigurimit, sipas nenit 261 të KPP-së: “1. Masat e sigurimit shuhen: a) kur për të njëjtin fakt dhe ndaj të njëjtit person është vendosur pushimi i çështjes ose është dhënë vendimi i pafajësisë; b) kur dënimi i caktuar shpallet i shuar ose i pezulluar me kusht; c) kur kohëzgjatja e paraburgimit të vuajtur është më e madhe se masa e dënimit të caktuar; ç) kur pas mbarimit të afatit të parashikuar nga shkronja “d”, e paragrafit 1, të nenit 245, të këtij Kodi, nuk është̈ urdhëruar përsëritja, brenda kufijve të parashikuar nga nenet 264 dhe 267. 2. Paraburgimi i urdhëruar gjatë hetimeve paraprake humbet fuqinë në qoftë se gjykata nuk procedon në marrjen në pyetje brenda afatit të parashikuar nga neni 248. 3. Kërkesa për shuarjen e masës së sigurimit paraqitet së bashku me provat në gjykatën ku ndodhen aktet në momentin e paraqitjes së saj. Gjykata vendos brenda 48 orëve, pasi njofton palët.”. Kur arrestimi e humbet fuqinë, gjykata, në bazë të nenit 262, pika 1, të KPP-së, vendos lirimin e menjëhershëm të personit ndaj të cilit është marrë masa. Dispozitat vijuese të KPP-së rregullojnë afatet e kohëzgjatjes së paraburgimit (neni 263), zgjatjen e tij (neni 264), pezullimin e afateve (neni 265) etj. 
1. Kolegji vëren, gjithashtu, se në dispozitat e Kreut II të Titullit IX të KPP-së është  rregulluar procedura dhe kompetencat e gjykatës për shqyrtimin e çështjeve që lidhen me ekzekutimin e vendimeve. Sipas nenit 480 të KPP-së “në fazën e ekzekutimit gjykata është kompetente të vendosë për shuarjen e veprës penale pas dënimit, për shuarjen e dënimit, për dënimet plotësuese, për konfiskimin ose kthimin e sendeve të sekuestruara, si dhe për çdo rast të parashikuar me ligj. Kur vërtetohet shuarja e veprës penale ose e dënimit, gjykata e deklaron këtë edhe kryesisht, duke marrë masat përkatëse.”. Sipas nenit 417, pika 1, të KPP-së ekzekutimi i vendimit të ankimuar pezullohet deri në përfundimin e gjykimit në gjykatën e apelit, me përjashtim kur ligji parashikon ndryshe. Kurse sipas pikës 2 të po këtij neni, ankimet kundër vendimeve që përmbajnë kufizime të lirisë personale, sikurse është rasti në shqyrtim, nuk kanë efekt pezullues.    
1. Në këtë kuptim, Kolegji vlerëson se gjykata referuese nuk ka parashtruar argumente të mjaftueshme në nivel kushtetues për të provuar lidhjen e drejtpërdrejtë midis dispozitës së kundërshtuar dhe zgjidhjes së çështjes konkrete. Më konkretisht, ajo nuk ka analizuar se përse në rastin konkret, në identifikimin e parimeve bazë që zbatohen në llogaritjen e masave të sigurimit personal, afateve dhe kohëzgjatjes së tyre, si dhe efektet e tyre gjatë fazës së ekzekutimit së dënimit, nuk gjejnë zbatim dispozitat e tjera procedurale të evidentuara më sipër. Vlerësimi i kuadrit ligjor në fuqi, pra i dispozitave ligjore që mund të gjejnë zbatim në zgjidhjen e çështjes konkrete, me qëllim arritjen në përfundimin e pamundësisë për të identifikuar në legjislacionin e brendshëm norma të tjera të zbatueshme, është një kriter i nevojshëm që duhet të plotësohet nga gjykata referuese përpara ngritjes së çështjes së kushtetutshmërisë. Vetëm pasi ka analizuar të gjitha aspektet e çështjes dhe pasi ka arritur në përfundimin se dispozita e kundërshtuar është e vetmja normë ligjore e zbatueshme për zgjidhjen e çështjes konkrete të paraqitur asaj, gjykata referuese mund ta referojë çështjen në Gjykatën Kushtetuese për të vlerësuar pajtueshmërinë e saj me Kushtetutën.
1. Për sa më sipër, si gjykata e shkallë së parë, e vënë në lëvizje me kërkesën e të dënuarit, ashtu edhe gjykata referuese që ka shqyrtuar ankimin, si gjykata kompetente për të shqyrtuar këtë kërkesë të paraqitur në fazën e ekzekutimit të vendimit penal, duhej të kishin trajtuar çështjen e kohëzgjatjes së masës së sigurimit për të pandehurin dhe t`i jepnin përgjigje kërkimit në lidhje me shuarjen e masës së sigurimit personal, bazuar në parashikimet e sipërcituara të KPP-së. Edhe në kuptim të nenit 381, pika 1, të KPP-së, sipas të cilit trupi gjykues vendos veças për çdo çështje që lidhet me faktin dhe me ligjin, me zbatimin e masave të sigurimit, me dënimet dhe me përgjegjësinë civile, gjykata referuese, pavarësisht se gjykata e shkallës së parë nuk ka bërë analizën e plotë të kuadrit ligjor të zbatueshëm, nuk kishte asnjë pengesë që, pasi të evidentonte dispozitat ligjore që gjejnë zbatim në rastin konkret, në përputhje me kompetencën e saj të interpretimit dhe zbatimit të normës, të vendoste për thelbin e kërkimit në kërkesën që e ka vënë atë në lëvizje. 
1. Për më tepër, Kolegji vëren se gjykata referuese në çështjen konkrete, pavarësisht se ka ngritur dyshime në lidhje me pajtueshmërinë me Kushtetutën të nenit 420, pika 4, të KPP-së, ka arritur të evidentojë dispozita të tjera të zbatueshme. Gjykata referuese, duke vlerësuar të nevojshme dhe të domosdoshme marrjen e një mase të përkohshme procedurale që sjell ndërprerjen e kufizimit me burgim të lirisë personale të të dënuarit, në përputhje me nenin 476, pika 1, shkronja “ç”, të KPP-së, ka vendosur pezullimin për 3 muaj të ekzekutimit të vendimit nr. 2709, datë 17.10.2018 të Gjykatës së Rrethit Gjyqësor Tiranë. 
1. Kolegji vëren, gjithashtu, se gjykata referuese e trajton çështjen edhe si përplasje mes parashikimeve të ligjit procedural, duke parashtruar se, nga njëra anë, pika 4 e nenit 420 dhe, nga ana tjetër, shkronja “a” e pikës 3 të nenit 462 të KPP-së, krijojnë premisa për praktika të ndryshme gjyqësore dhe prokuroriale. Këto pretendime kanë të bëjnë me përplasjen mes normave me vlerë të njëjtë ligjore, si dhe me mënyrën e interpretimit dhe zbatimit nga gjykatat e zakonshme të dispozitave materiale dhe procedurale penale, çështje që nuk hyjnë në juridiksionin e zakonshëm, por i përkasin juridiksionit gjyqësor. Gjykata ka vlerësuar se nuk është detyrë e saj shqyrtimi i përplasjeve dhe papajtueshmërive mes dy ligjeve të ndryshme ose ligjeve dhe kodeve. Mënyra e të kuptuarit, e të zbatuarit të ligjit dhe e harmonizimit ndërmjet dispozitave të tij me ligje të tjera nuk janë çështje që i përkasin kontrollit kushtetues, për rrjedhojë nuk janë objekt shqyrtimi nga Gjykata Kushtetuese (shih vendimet nr. 5, datë 05.02.2015; nr. 2, datë 03.02.2010 të Gjykatës Kushtetuese). 
1. Për sa më sipër, në rastin konkret mungon lidhja e drejtpërdrejtë midis normës juridike objekt kërkese dhe zgjidhjes së çështjes konkrete në gjykim dhe gjykata referuese nuk ka arritur të provojë se ajo nuk mund të zbatojë asnjë dispozitë tjetër për të zgjidhur çështjen konkrete në shqyrtim ose që ka bërë të gjitha përpjekjet për ta interpretuar dispozitën e kundërshtuar në një mënyrë që është në pajtim me Kushtetutën. 
1. Për rrjedhojë, Kolegji vlerëson se gjykata referuese nuk legjitimohet t’i drejtohet Gjykatës Kushtetuese, ndaj kërkesa e saj nuk mund të kalojë për shqyrtim në seancë plenare.

PËR KËTO ARSYE,
Kolegji i Gjykatës Kushtetuese të Republikës së Shqipërisë, në bazë të neneve 31, 31/a dhe 68 të ligjit nr. 8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”, të ndryshuar,

V E N D O S I:
Moskalimin e çështjes për shqyrtim në seancë plenare.















                                 Vendim nr. 112, datë 07.10.2021

Kolegji i Gjykatës Kushtetuese të Republikës së Shqipërisë i përbërë nga:

Vitore Tusha,		 Kryetare e Gjykatës Kushtetuese
Altin Binaj,		 Anëtar    i 	“         “
Marsida Xhaferllari,	 Anëtare  e 	“          “

në datën 07.10.2021 mori në shqyrtim paraprak kërkesën nr. 7 (G) 2021 të Regjistrit Themeltar, që i përket:

KËRKUESE:	GJYKATA E APELIT VLORË

OBJEKTI:	Shfuqizimi i paragrafit të parë të nenit 241 të Kodit të Familjes, si i papajtueshëm me Kushtetutën e Republikës së Shqipërisë.

BAZA LIGJORE:	Nenet 131, pika 1, shkronja “a”, 134, pika 1, shkronja “dh” dhe 145, pika 2, të Kushtetutës së Republikës së Shqipërisë; neni 68 i ligjit nr. 8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”, të ndryshuar (ligji nr. 8577/2000).

Kolegji i Gjykatës Kushtetuese (Kolegji), pasi dëgjoi relatoren e çështjes, Marsida Xhaferllari, shqyrtoi kërkesën, dokumentet shoqëruese dhe diskutoi çështjen në tërësi,
					     
					
					      V Ë R E N:
I
Rrethanat e çështjes
1. Gjykata e Apelit Vlorë (gjykata referuese) është duke gjykuar çështjen civile që i përket kërkuesit, shtetasit shqiptar B.M., me objekt njohjen e vendimit gjyqësor nr. 5312/2019 regjistri dhe nr. 43/2019 vendimi, datë 14.11.2019 të Gjykatës së Gjenovës, Familja Vullnetare, Republika e Italisë dhe zbatimin e tij në Republikën e Shqipërisë. Me këtë vendim gjyqësor, Gjykata e Gjenovës, bazuar në nenet 291 dhe 299 të Kodit Civil italian, ka vendosur birësimin e shtetasit shqiptar nga një shtetas italian, pasi ka konstatuar se midis tyre është krijuar lidhje familjare e qëndrueshme.
1. Gjykata referuese, si gjykatë kompetente për shqyrtimin e kërkesës për njohjen e vendimit gjyqësor të huaj, gjatë shqyrtimit të akteve përkatëse, ka vënë re se shtetasi shqiptar i birësuar ka lindur në vitin 1990, pra ka qenë në moshë madhore në kohën kur gjykata italiane ka vendosur birësimin e tij. Në këto kushte, gjykata referuese ka vlerësuar se paragrafi i parë i nenit 241 të Kodit të Familjes të Republikës së Shqipërisë (Kodi i Familjes), i cili parashikon se “Birësohet vetëm i mituri”, bie në kundërshtim me Kushtetutën e Republikës së Shqipërisë, prandaj ka vendosur pezullimin e gjykimit dhe dërgimin e çështjes në Gjykatën Kushtetuese. 

II
Pretendimet e gjykatës referuese
1. Gjykata referuese, në vendimin e saj për pezullimin e çështjes dhe inicimin e kontrollit incidental, ka parashtruar në mënyrë të përmbledhur se paragrafi i parë i nenit 241 të Kodit të Familjes cenon të drejtën për jetë familjare, të garantuar nga neni 53 i Kushtetutës dhe neni 8 i Konventës Evropiane për të Drejtat e Njeriut (KEDNJ).

III
Vlerësimi i Kolegjit
A. Për legjitimimin e gjykatës referuese
1. Çështja e legjitimimit ёshtё ndër aspektet kryesore që mundёson ose jo fillimin e një procesi kushtetues. Kërkesa për kontroll incidental, e parashikuar në nenin 145, pika 2, të Kushtetutës, ёshtё mjet aksesi i gjykatës së juridiksionit të zakonshëm në gjykimin kushtetues. Ai u njeh të drejtën gjyqtarëve që në çdo fazë të gjykimit, kur çmojnë se ligjet bien në kundërshtim me Kushtetutën, të mos i zbatojnë ato, të vendosin pezullimin e gjykimit të çështjes dhe dërgimin e saj Gjykatës Kushtetuese për t’u shprehur për kushtetutshmërinë e normës. Kjo dispozitë, e konkretizuar edhe në nenin 68 të ligjit nr. 8577/2000, lidhet me kontrollin kushtetues të ligjeve nga Gjykata Kushtetuese kur ky kontroll kёrkohet nga gjykatat e juridiksionit tё zakonshëm, të cilat, gjatë shqyrtimit të një çështjeje gjyqësore nё proces e sipёr, çmojnë se ligji nuk është i pajtueshëm me Kushtetutën.
1. Gjykata Kushtetuese në jurisprudencën e saj, duke u bazuar në nenin 145, pika 2, të Kushtetutës dhe në nenin 68 të ligjit nr. 8577/2000, ka zhvilluar disa standarde për kriteret e legjitimimit të gjykatës referuese për inicimin e kontrollit incidental të normës ligjore për pajtueshmëri me Kushtetutën. Sipas tyre, gjykata referuese duhet që gjatë gjykimit: (i) të ketë përcaktuar/identifikuar ligjin që do të zbatohet për zgjidhjen e çështjes konkrete; (ii) të parashtrojë arsye serioze për antikushtetutshmërinë e këtij ligji, duke referuar në normat ose parimet konkrete të Kushtetutës; (iii) të ketë krijuar bindjen se gjykimi i saj nuk mund të përfundojë në mënyrë të pavarur nga gjykimi në Gjykatën Kushtetuese; (iv) të ketë hetuar nëse ka dispozita të tjera për të zgjidhur çështjen në gjykim dhe nëse arrin në konkluzionin se ky është ligji i vetëm të cilit duhet t’i referohet për zgjidhjen e çështjes, të ketë bërë të gjitha përpjekjet për ta interpretuar atë në përputhje me Kushtetutën (shih vendimet nr. 1, datë 26.01.2021; nr. 8, datë 07.02.2017 të Gjykatës Kushtetuese).
1. Kriteret e përcaktuara nga jurisprudenca kushtetuese janë kumulative, në kuptimin që ato duhet të plotësohen njëkohësisht. Në këtë vështrim, mjafton mosplotësimi i vetëm njërit prej këtyre kritereve që gjykata referuese të mos legjitimohet për vënien në lëvizje të gjykimit kushtetues (shih vendimin nr. 8, datë 07.02.2017 të Gjykatës Kushtetuese).
1. Në kuptim të legjitimimit për inicimin e kontrollit incidental, Kolegji thekson se nuk është i mjaftueshëm vetëm identifikimi i normës, por është po aq e rëndësishme që vendimi për pezullimin e çështjes dhe dërgimin e saj në Gjykatë të arsyetohet edhe nga pikëpamja e bazueshmërisë së çështjes në lidhje me parametrat kushtetues të referuar si të cenuar nga dispozita e kundërshtuar. Gjykata Kushtetuese ka theksuar se në vlerësimin e kushtetutshmërisë së ligjeve ajo niset nga prezumimi i pajtueshmërisë së tyre me Kushtetutën. Kjo do të thotë se lidhur me antikushtetutshmërinë e pretenduar duhet të parashtrohen argumente bindëse për t’i dhënë mundësi kësaj Gjykate të vlerësojë nëse zgjidhjet ligjore të zbatuara shkelin normat dhe vlerat kushtetuese (shih vendimet nr. 5, datë 27.01.2017; nr. 52, datë 26.07.2016 të Gjykatës Kushtetuese). 
1. Duke iu kthyer çështjes konkrete, Kolegji vëren se gjykata referuese ka vlerësuar se ligji i zbatueshëm për gjykimin që po zhvillohet pranë saj është paragrafi i parë i nenit 241 të Kodit të Familjes, duke e bazuar këtë vlerësim në interpretimin e neneve 393-398 të Kodit të Procedurës Civile (KPC), që rregullojnë njohjen e vendimeve gjyqësore civile të huaja. Më konkretisht, gjykata referuese parashtron se paragrafi i parë i nenit 241 të Kodit të Familjes përbën një prej parimeve bazë të legjislacionit shqiptar, që nëse nuk respektohet përbën pengesë për njohjen e vendimit gjyqësor italian, bazuar në nenin 394, shkronja “dh”, të KPC-së.
1. Kolegji vlerëson se gjykata referuese, në zbatim të dispozitave të KPC-së dhe të Kodit të Familjes, nuk ka parashtruar argumente të mjaftueshme në nivel kushtetues për të provuar lidhjen e drejtpërdrejtë midis paragrafit të parë të nenit 241 të Kodit të Familjes dhe zgjidhjes së çështjes konkrete. Më konkretisht, gjykata referuese nuk ka analizuar se përse në rastin konkret, në identifikimin e parimeve bazë të legjislacionit shqiptar, sipas shkronjës “dh” të nenit 394 të KPC-së, nuk gjen zbatim ligji nr. 10428, datë 02.06.2011 “Për të drejtën ndërkombëtare private” (ligji nr. 10428/2011) që rregullon birësimet me elemente të huaja, i cili në nenin 30 parashikon se kushtet për birësim dhe përfundimi i tij rregullohen nga ligji i shtetit, shtetësinë e të cilit kanë birësuesit në kohën e birësimit (pika 1) dhe se në çdo rast birësimi nuk duhet të cenojë rastet e ndalimit të birësimit ndërvendas, sipas parashikimeve të Kodit të Familjes (pika 3). Thënë ndryshe, gjykata referuese nuk ka arsyetuar përse në rastin e njohjes së vendimeve gjyqësore të birësimeve ndërvendase, shkronja “dh” e nenit 394 të KPC-së duhet zbatuar e lidhur me nenin 241 të Kodit të Familjes, që paraqet si pengesë moshën e të birësuarit dhe jo me nenin 257 të Kodit të Familjes, që përcakton shprehimisht pengesat e birësimit ndërvendas. Vlerësimi i kuadrit ligjor në fuqi, pra i dispozitave ligjore që mund të gjejnë zbatim në zgjidhjen e çështjes konkrete me qëllim arritjen në përfundimin e pamundësisë për të identifikuar në legjislacionin e brendshëm norma të tjera të zbatueshme, është një kriter i nevojshëm që duhet të plotësohet nga gjykata referuese përpara ngritjes së çështjes së kushtetutshmërisë. Vetëm pasi ka analizuar të gjitha aspektet e çështjes dhe pasi ka arritur në përfundimin se dispozita e kundërshtuar është e vetmja normë ligjore e zbatueshme për zgjidhjen e çështjes konkrete të paraqitur asaj, gjykata referuese mund ta referojë çështjen në Gjykatën Kushtetuese për të vlerësuar pajtueshmërinë e saj me Kushtetutën. 
1. Megjithatë, duhet theksuar se vetëm identifikimi i normës së zbatueshme nuk është i mjaftueshëm, pasi nevojitet edhe parashtrimi dhe argumentimi i çështjes nga pikëpamja e bazueshmërisë së saj në themel. Nga kjo pikëpamje, Kolegji vëren se gjykata referuese në vendimin e saj nuk ka parashtruar argumente kushtetuese serioze për të provuar papajtueshmërinë e paragrafit të parë të nenit 241 të Kodit të Familjes me Kushtetutën. Nga një vështrim në jurisprudencën e Gjykatës Evropiane për të Drejtat e Njeriut (GJEDNJ) vihet re se në çështjet, të cilat kishin për objekt njohjen e birësimit ndërvendas, janë konstatuar shkelje të së drejtës familjare në rastet kur është zbatuar legjislacioni vendas që ndalonte birësimet nga çifte të pamartuara (shih vendimin Wagner and J.M.W.L kundër Luksemburgut, datë 28.09.2007) ose nga murgjit (shih vendimin Negrépontis-Giannisis kundër Greqisë, datë 03.05.2011), duke vlerësuar se autoritetet vendase nuk mund të refuzojnë njohjen e lidhjeve familjare që ekzistonin de facto midis kërkuesve, se KEDNJ-ja është “një instrument i gjallë dhe duhet të interpretohet nën dritën e kushteve të sotme” dhe se arsyetimi i autoriteteve kombëtare se ishin përpara zbatimit të rreptë të kritereve të ligjit të brendshëm, nuk është “i mjaftueshëm” për qëllimet e paragrafit 2 të nenit 8 të KEDNJ-së. Sipas GJEDNJ-së, refuzimi për të njohur vendimin e birësimit nuk ishte proporcional dhe kishte cenuar të drejtat që rrjedhin nga statusi i të birësuarit, i cili barazohet me atë të fëmijës natyral.
1. Për sa më lart, Kolegji vlerëson se në çështjen konkrete gjykata referuese nuk ka parashtruar argumente të mjaftueshme se përse lidhja midis të birësuarit dhe birësuesit, në çështjen që po gjykohet prej saj, përbën lidhje familjare të qëndrueshme de facto, të tillë që të legjitimojë fillimin e një gjykimi kushtetues konkret nëse kufizohet e drejta për jetë familjare, sipas nenit 53 të Kushtetutës dhe nenit 8 të KEDNJ-së, dhe sa proporcional është ky kufizim, duke mos arritur në këtë mënyrë ta ngrejë çështjen në nivel kushtetues. Në këtë pikë, Kolegji thekson se vlerësimi për të kufizuar birësimin vendas vetëm për të miturit dhe pretendimi për zgjerimin e rrethit të personave që mund të birësohen, duke përfshirë edhe ata mbi 18 vjeç, janë në diskrecionin e ligjvënësit, i cili zhvillon politikat shtetërore në këtë drejtim, duke u bazuar edhe në zakonet e shoqërisë shqiptare.
1. Si përfundim, Kolegji vlerëson se Gjykata e Apelit Vlorë nuk legjitimohet për inicimin e kontrollit incidental të normës.

PËR KËTO ARSYE,
	Kolegji i Gjykatës Kushtetuese të Republikës së Shqipërisë, në bazë të neneve 31, 31/a dhe 68 të ligjit nr. 8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”, të ndryshuar,

V E N D O S I:
Moskalimin e çështjes për shqyrtim në seancë plenare.












Vendim nr. 6, datë 15.01.2021

	Mbledhja e Gjyqtarëve të Gjykatës Kushtetuese të Republikës së Shqipërisë, në datën 15.01.2021 mori në shqyrtim paraprak kërkesën me nr. 6 Akti, që u përket: 

KËRKUESE:			GJYKATA E APELIT VLORË
	
OBJEKTI: 	Shfuqizimi si i papajtueshëm me Kushtetutën e Republikës së Shqipërisë i nenit 427, pika 4, të Kodit të Procedurës Penale. 

BAZA LIGJORE: 	Neni 145, pika 2, i Kushtetutës së Republikës së Shqipërisë.  

Mbledhja e Gjyqtarëve të Gjykatës Kushtetuese (Mbledhja e Gjyqtarëve), pasi shqyrtoi kërkesën, dokumentet shoqëruese dhe diskutoi çështjen në tërësi,

V Ë R E N:
I
Rrethanat e çështjes 
1. Prokuroria pranë Gjykatës së Rrethit Gjyqësor Vlorë ka nisur procedimin penal ndaj shtetases B.Dh., me akuzën e kryerjes së veprës penale “Shpërdorimi i detyrës”, të parashikuar nga neni 248 i Kodit Penal (KP). 
2. Referuar dosjes hetimore të Prokurorisë pranë Gjykatës së Rrethit Gjyqësor Vlorë, shtetasja B.Dh. ka qenë me detyrë juriste pranë ZVRPP-së Vlorë. Në datën 22.08.2011 prej saj është kryer regjistrimi në emër të shtetasit H.H. i së drejtës së pronësisë mbi një sipërfaqe banese prej 84m2 dhe truall prej 460m2. Procedimi penal ka nisur për shkak të një kallëzimi nga ana e shtetasit E.H. për falsifikim të dokumenteve mbi bazën e të cilave është bërë regjistrimi i mësipërm (leje ndërtimi, akt vlerësimi etj.) 
3. Gjykata e Rrethit Gjyqësor Vlorë, me kërkesë të së pandehurës B.Dh,. për të cilën prokurori ka qenë dakord, ka vendosur gjykimin e shkurtuar me arsyetimin se çështja mund të zgjidhej në gjendjen në të cilën ndodheshin aktet. Në përfundim të shqyrtimit gjyqësor, kjo gjykatë, me vendimin nr. 562, datë 26.10.2015, ka vendosur: “Deklarimin e pafajshme të të pandehurës B.Dh., e akuzuar për veprën penale “Shpërdorimi i detyrës”, parashikuar nga neni 248 i Kodit Penal, pasi fakti nuk përbën vepër penale.”. Sipas kësaj gjykate, në rastin konkret e pandehura, e cila ka shkelur vetëm aktet nënligjore, nuk mban përgjegjësi penale, pasi neni 248 i KP-së passjell përgjegjësi penale vetëm kur shkelen dispozitat ligjore. Ky vendim është kundërshtuar në Gjykatën e Apelit nga ana e prokurorisë. 
4. Në gjykimin e çështjes në Gjykatën e Apelit, prokurori, duke mos qenë dakord me mënyrën se si është zbatuar ligji penal material (neni 248 i KP-së) nga gjykata e rrethit gjyqësor, ka kërkuar në thelb të apelit të tij një interpretim të ndryshëm të ligjit nga gjykata e apelit. Gjykata e Apelit Vlorë, me vendimin e datës 04.10.2017, ka vendosur të pranojë kërkesën e prokurorit për përsëritjen e shqyrtimit gjyqësor sipas parashikimit të nenit 427, pika 4, të Kodit të Procedurës Penale (KPP). Pas pranimit të kërkesës së prokurorit, mbrojtësi i së pandehurës ka kërkuar menjëherë përjashtimin e trupit gjykues. Me vendimin e datës 05.10.2017 gjyqtari i vetëm ka vendosur rrëzimin e kërkesës për përjashtim.  
5. Në seancën e datës 30.10.2017 Gjykata e Apelit Vlorë, pasi ka konstatuar se ligji i zbatueshëm është neni 427, pika 4, i KPP-së dhe duke vlerësuar se formulimi i kësaj dispozite ngre çështje të kushtetutshmërisë, ka vendosur pezullimin e gjykimit të kësaj çështjeje dhe i është drejtuar Gjykatës Kushtetuese për shfuqizimin e saj si të papajtueshme me Kushtetutën. 
6. Neni 427 i KPP-së, i emërtuar “Përsëritja e shqyrtimit gjyqësor”, pika 4 e të cilit është ndryshuar me ligjin nr. 35/2017, parashikon: “Kur i pandehuri është deklaruar i pafajshëm, gjykata e apelit nuk mund ta deklarojë atë fajtor vetëm mbi bazën e vlerësimit të ndryshëm të provave të marra në gjykimin në shkallë të parë. Në këtë rast gjykata e apelit përsërit shqyrtimin gjyqësor.”.
7. Në datën 19.03.2018, bazuar në nenin 31, pika 3, të ligjit nr. 8577/2000, Kolegji i Gjykatës Kushtetuese ka vendosur kalimin e kësaj çështjeje për shqyrtim në Mbledhjen e Gjyqtarëve. Në mbledhjen e saj të datës 27.03.2018, Mbledhja e Gjyqtarëve ka konstatuar se nuk kishte kuorumin prej gjashtë gjyqtarësh për shqyrtimin e kësaj çështjeje, të parashikuar nga neni 32, pika 1, i ligjit nr. 8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”, të ndryshuar (ligji nr. 8577/2000). 

II
Pretendimet e gjykatës referuese 
8. Gjykata e Apelit Vlorë (gjykata referuese), në vendimin për pezullimin e çështjes dhe dërgimin e saj Gjykatës Kushtetuese, në mënyrë të përmbledhur, ka pretenduar se nga përmbajtja e normës së kundërshtuar cenohet:  
8.1. 	Parimi i pavarësisë së gjykatës. Bazuar në dispozitat që rregullojnë gjykimin e shkurtuar, si përfitim për të pandehurin ligji ka parashikuar uljen e dënimit në 1/3-ën në rast se ai deklarohet fajtor. Ndodhur para një vendimi të marrë në kuptim të nenit 406 të KPP-së, gjykata më e lartë duhet ta bazojë kontrollin e vendimit të ankimuar, së pari, në ligjshmërinë e vendimit që ka pranuar kërkesën për gjykim të shkurtuar dhe, më tej, nëse ky vendim ka qenë i drejtë në analizën që gjykata më e ulët u ka bërë provave dhe fakteve të provuara prej tyre, në funksion të akuzës së ngritur ndaj të pandehurit, provueshmërisë së elementeve për përgjegjësi penale dhe cilësimit juridik të veprës. Me ndryshimet që ka pësuar pika 4 e nenit 427 të KPP-së me ligjin nr. 35/2017, gjykata më e lartë edhe pse mund të bindet se kanë qenë kushtet për të proceduar me gjykim të shkurtuar, nëse i pandehuri është deklaruar i pafajshëm nuk mund të ketë një vendimmarrje të ndryshme, të lirë nëse nuk përsërit shqyrtimin gjyqësor.
8.2. 	Parimi i paanshmërisë së gjykatës. Dispozita e kundërshtuar e detyron gjykatën të dalë tej kufijve të shqyrtimit gjyqësor që përcaktohen në shkaqet e ankimit të palëve, pasi gjykata e apelit sa herë që i pandehuri është deklaruar i pafajshëm duhet që ta përsërisë shqyrtimin gjyqësor, edhe nëse do të bindet se vendimi i ankimuar është i gabuar për shkak të zbatimit të gabuar të ligjit material. Qoftë kur çështja është gjykuar sipas ritit të gjykimit të zakonshëm ose atij të shkurtuar, pavarësisht se bindja e gjykatës së apelit për zgjidhje të gabuar të çështjes nga gjykata më e ulët mund të krijohet e plotë mbi po të njëjtat kritere, rrethana dhe prova, ajo është e detyruar ta përsërisë hetimin gjyqësor. Kjo vendimmarrje e ndërmjetme dhe jopërfundimtare e ekspozon gjykatën përpara cenimit të paanshmërisë së saj. Situata bëhet më serioze kur nga prokurori nuk kërkohet përsëritja e shqyrtimit gjyqësor dhe në këtë rast gjykata e apelit është e detyruar ta përsërisë në çdo rast shqyrtimin gjyqësor kryesisht. 
8.3. 	Parimi i barazisë së shtetasve para ligjit. Dispozita e kundërshtuar nuk është në koherencë me kuptimin e gjykimit të shkurtuar, duke sjellë pasoja të rënda gjatë zbatimit të saj në rastet kur çështja në shkallë të parë është shqyrtuar sipas këtij riti. Detyrimi i parashikuar në nenin 427, pika 4, për përsëritjen e shqyrtimit gjyqësor edhe kur procedimi me gjykim të shkurtuar ka qenë i drejtë, në thelb nënkupton cenimin e qëllimit të këtij riti të posaçëm gjykimi, që konsiston në marrjen dhe dëgjimin e drejtpërdrejtë të provave nga gjykata e apelit. Për shkak të vendimmarrjes së gabuar të gjykatës së shkallës së parë, i pandehuri privohet nga një e drejtë e fituar, duke u vënë në pozitë të pabarabartë me subjekte të tjera që në përfundim të procesit penal do të deklarohen fajtorë mbi bazën e një vendimmarrjeje të drejtë të të dyja gjykatave.  
8.4. 	Zbatimi i detyrueshëm i pikës 4 të nenit 427 të KPP-së e ekspozon të pandehurin edhe ndaj rrezikut të zhvillimit të gjykimit në shkallë të dytë sipas ritit normal të gjykimit, duke shkelur pritshmëritë e tij për një kohëzgjatje të arsyeshme të procesit dhe kosto financiare shtesë për të në raport me të pandehurit që janë proceduar me gjykim të shkurtuar, si pasojë e një vendimmarrjeje të drejtë të gjykatës së shkallës së parë. Ligji procedural i ka njohur ekskluzivisht të pandehurit të drejtën të gjykohet sipas një ritit të posaçëm, pikërisht bazuar në këto pritshmëri, kohëzgjatje e shkurtër dhe kosto e ulët financiare. 

III
Vlerësimi i Mbledhjes së Gjyqtarëve  
9. Mbledhja e Gjyqtarëve vlerëson të theksojë, fillimisht, se prej datës 23.03.2018, Gjykata Kushtetuese nuk ka pasur kuorumin e nevojshëm ligjor për formimin dhe funksionimin e Mbledhjes së Gjyqtarëve për shqyrtimin paraprak të çështjeve, të kërkuar nga neni 32, pika 1 i ligjit nr. 8577/2000. Pas plotësimi të këtij kuorumi, u bë e mundur marrja në shqyrtim e kësaj çështjeje.

A. Për legjitimimin e gjykatës referuese  
	10. Çështja e legjitimimit të subjekteve që mund t`i drejtohen Gjykatës Kushtetuese është vlerësuar si një ndër aspektet kryesore që lidhen me inicimin e një procesi kushtetues. Kërkesa për kontroll incidental rregullohet nga neni 145, pika 2, i Kushtetutës, i konkretizuar në nenin 68 të ligjit nr. 8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”, të ndryshuar (ligji nr. 8577/2000), që parashikojnë të drejtën e gjyqtarëve që në çdo fazë të gjykimit, kur ata çmojnë se ligji, që lidhet me zgjidhjen e çështjes konkrete, vjen në kundërshtim me Kushtetutën, të mos e zbatojnë atë, duke vendosur pezullimin e çështjes dhe dërgimin e saj në Gjykatën Kushtetuese për t’u shprehur për kushtetutshmërinë e ligjit. 
11. Gjykata, në jurisprudencën e saj, ka zhvilluar disa standarde për legjitimimin e gjykatës referuese për inicimin e kontrollit incidental të normës ligjore për pajtueshmëri me Kushtetutën. Sipas këtyre standardeve, gjykata referuese duhet që gjatë procesit gjyqësor: (i) të ketë përcaktuar/identifikuar ligjin që do të zbatohet për zgjidhjen e çështjes konkrete (lidhja e drejtpërdrejtë); (ii) të parashtrojë arsye serioze për antikushtetutshmërinë e këtij ligji, duke referuar në normat ose parimet konkrete të Kushtetutës; (iii) të ketë krijuar bindjen se gjykimi nga ajo nuk mund të përfundojë në mënyrë të pavarur nga gjykimi në Gjykatën Kushtetuese; (iv) të ketë hetuar nëse ka dispozita të tjera për të zgjidhur çështjen në gjykim dhe nëse arrin në konkluzionin se ky është ligji i vetëm të cilit duhet t’i referohet për zgjidhjen e çështjes, të ketë bërë të gjitha përpjekjet për ta interpretuar atë në përputhje me Kushtetutën (shih vendimet nr. 26, datë 22.05.2015; nr. 22, datë 11.04.2016; nr. 8, datë 07.02.2017 të Gjykatës Kushtetuese). 
12. Kriteret e përcaktuara nga jurisprudenca kushtetuese duhen vlerësuar si kumulative, në kuptimin që ato duhet të plotësohen njëkohësisht, çfarë nënkupton se gjykata referuese duhet të evidentojë jo vetëm objektin, por edhe standardin kushtetues të cenuar në funksion të inicimit të gjykimit kushtetues, pra jo vetëm normën ligjore, por edhe parimet ose standardet kushtetuese që ajo cenon në rast se zbatohet për zgjidhjen e çështjes. Në këtë vështrim, mjafton mosplotësimi i vetëm njërit prej kritereve kushtetuese që kërkuesi të mos legjitimohet për vënien në lëvizje të gjykimit kushtetues (shih vendimin nr.8, datë 07.02.2017 të Gjykatës Kushtetuese). 
13. Mbledhja e Gjyqtarëve, në analizën e respektimit të kritereve së sipërcituara për legjitimimin e gjykatës referuese, vëren se në kuptim të përmbajtjes së nenit 145 të Kushtetutës dhe nenit 68, pika 2, të ligjit nr. 8577/2000, gjykata referuese në vendimin për pezullimin e gjykimit dhe inicimin e kontrollit kushtetues, është e detyruar të përcaktojë dispozitat e ligjit të zbatueshëm dhe të argumentojë ekzistencën e lidhjes së drejtpërdrejtë, pra që midis ligjit dhe zgjidhjes së çështjes konkrete ekziston një marrëdhënie juridike konkrete, reale dhe aktuale. Në çështjen konkrete në shqyrtim rezulton se gjykata referuese ka vlerësuar se ligji i zbatueshëm për zgjidhjen e çështjes konkrete është dispozita e pikës 4 të nenit 427 të KPP-së, pasi ajo ka në shqyrtim një ankim kundër vendimit të gjykatës së shkallës së parë që ka vendosur deklarimin të pafajshëm të të pandehurit. 
14. Megjithatë, në kuptim të legjitimimit për inicimin e kontrollit incidental, nuk është i mjaftueshëm vetëm identifikimi i lidhjes së drejtpërdrejtë, pra të provuarit se norma e kundërshtuar do të zbatohet në çështjen konkrete, por është po aq e rëndësishme që vendimi për pezullimin e çështjes dhe dërgimin e saj në Gjykatë të arsyetohet edhe nga pikëpamja e bazueshmërisë së çështjes në lidhje me parametrat kushtetuese të referuara si të cenuara nga dispozita e kundërshtuar. Gjykata Kushtetuese ka theksuar se në vlerësimin e kushtetutshmërisë së ligjeve ajo niset nga prezumimi i pajtueshmërisë së tyre me Kushtetutën. Kjo do të thotë se lidhur me antikushtetutshmërinë e pretenduar duhet të parashtrohen argumente bindëse për t’i dhënë mundësi kësaj Gjykate të vlerësojë nëse zgjidhjet ligjore të zbatuara shkelin normat dhe vlerat kushtetuese (shih vendimet nr. 52, datë 26.07.2016; nr. 5, datë 27.01.2017 të Gjykatës Kushtetuese). 
15. Gjykata referuese ka parashtruar se me ndryshimet që ka pësuar pika 4 e nenit 427 të KPP-së me ligjin nr. 35/2017 cenohet parimi i pavarësisë dhe ai i paanshmërisë së gjykatës, pasi gjykata më e lartë (gjykata e apelit) edhe pse mund të bindet se kanë qenë kushtet për të proceduar me gjykim të shkurtuar, nëse i pandehuri është deklaruar i pafajshëm, nuk mund të ketë një vendimmarrje të ndryshme, të lirë nëse nuk përsërit shqyrtimin gjyqësor. Ky fakt e ekspozon atë gjykatë edhe përpara cenimit të paanshmërisë së saj, pasi ajo është e detyruar të përsërisë në çdo rast shqyrtimin gjyqësor kryesisht, edhe nëse krijon bindjen se vendimi i gjykatës së shkallës së parë është i gabuar qoftë edhe për zbatim jo të drejtë të ligjit material. Gjithashtu, sipas gjykatës referuese, për shkak të vendimmarrjes së gabuar të gjykatës së shkallës së parë, i pandehuri privohet nga një e drejtë e fituar, duke u vënë në pozitë të pabarabartë me subjekte të tjera që në përfundim të procesit penal do të deklarohen fajtorë mbi bazën e një vendimmarrjeje të drejtë të të dyja gjykatave. 
16. Mbledhja e Gjyqtarëve vëren se Kushtetuta ka përcaktuar se gjykatat e apelit ushtrojnë pushtetin gjyqësor dhe krijohen me ligj (neni 135, pika 1), që nënkupton se këtyre gjykatave në nivel kushtetues iu është dhënë funksioni për të zgjidhur mosmarrëveshjet gjyqësore, duke vepruar si në përcaktimin e fakteve përmes shqyrtimit të provave, ashtu edhe në identifikimin dhe interpretimin e ligjit të zbatueshëm. 
17. Nga ana tjetër, Kushtetuta në nenin 145 të saj parashikon se gjyqtarët janë të pavarur dhe u nënshtrohen vetëm Kushtetutës dhe ligjeve, dispozitë që sanksionon parimin e pavarësisë së brendshme të gjyqtarit në ushtrimin e funksionit të tij. Në kuptim të kësaj pavarësie, Mbledhja e Gjyqtarëve vlerëson se gjatë ushtrimit të veprimtarisë gjyqësore gjyqtari i zakonshëm, ku përfshihet edhe gjyqtari i apelit, gjatë zbatimit të një dispozite ligjore (e hartuar përgjithësisht në terma të përgjithshëm dhe abstraktë) në një çështje specifike konkrete i jep asaj edhe interpretimin dhe kuptimin e tij, veçanërisht në rastet kur jemi para dispozitave të reja ligjore të cilat nuk kanë në rendin ligjor një interpretim të tillë autoritar të kryer nga gjykata më e lartë. 
18. Gjykata është shprehur në jurisprudencën e saj se në kuadrin e parimeve kushtetuese që qëndrojnë në themel të një procesi të rregullt gjyqësor, respektimi i parimit të paanshmërisë mundëson krijimin e besimit që gjykatat duhet të gëzojnë në një shoqëri demokratike dhe në një shtet të sunduar nga ligji. Paanshmëria e gjyqtarëve (nemo iudex in causa sua) kërkon që drejtësia jo vetëm të bëhet, por edhe të shihet që bëhet. Në demokraci, ligjshmëria e rolit të gjyqtarit varet jo vetëm nga qenia e tij, por dhe nga shfaqja e tij i paanshëm dhe i pavarur, duke qenë roli i tij në mënyrë esenciale pasiv dhe super partes (shih vendimin nr.5, datë 01.03.2018 të Gjykatës Kushtetuese). 
19. Mbledhja e Gjyqtarëve, në çështjen konkrete, vëren se brenda kufijve të shqyrtimit të çështjes penale nga gjykata e apelit, të përcaktuara në nenin 425 të KPP-së, gjykata referuese, me kërkesë të prokurorit, në seancën e datës 04.10.2017, ka vlerësuar të zbatojë nenin 427 të KPP-së, që rregullon përsëritjen e shqyrtimit gjyqësor. Sipas pikës 4 të kësaj dispozite, kur i pandehuri është deklaruar i pafajshëm nga gjykata e shkallës së parë, gjykata e apelit nuk mund ta deklarojë atë fajtor vetëm mbi bazën e vlerësimit të ndryshëm të provave të marra gjatë gjykimit në shkallë të parë. Në këtë vështrim, nga përmbajtja e dispozitës së kundërshtuar rezulton se është në diskrecion të gjykatës së apelit të vendosë, rast pas rasti, nëse ka vend për pranimin ose jo të kërkesës për përsëritjen e shqyrtimit gjyqësor. Jo vetëm kaq, por edhe në rast se gjykata vendos përsëritjen e shqyrtimit gjyqësor, kjo nuk çon apriori në ndryshimin e vendimit të shkallës së parë dhe deklarimin fajtor të të pandehurit, pasi gjykata e apelit, në përfundim të gjykimit, ka detyrimin të zbatojë një nga rastet e nenit 428 të KPP-së në lidhje me llojin e vendimmarjes.  
20. Bazuar në sa më sipër, Mbledhja e Gjyqtarëve vlerëson se argumentet e parashtruara nga gjykata referuese në lidhje me zgjidhjen që ka bërë ligjvënësi në parashikimin e pikës 4 të nenit 427 të KPP-së, janë të pamjaftueshme për të justifikuar [image: ][image: ][image: ][image: ][image: ]pretendimin se cenohet hapësira e kontrollit të gjykatës. Nga mënyra se si është formuluar neni 427 i KPP-së gjykata nuk detyrohet që të përsërisë shqyrtimin gjyqësor në çdo rast dhe kjo është një çështje që ngelet në diskrecionin e saj, si dhe ajo nuk detyrohet të vendosë ndryshimin e vendimit të gjykatës së shkallës së parë apo deklarimin fajtor të të pandehurit edhe në rast se vendos pranimin e kërkesës për përsëritjen e shqyrtimit gjyqësor. Në këtë kuptim, gjykata referuese nuk ka arsyetuar se në çfarë mënyre cenohen parimet kushtetuese, si ai i pavarësisë dhe paanshmërisë së gjykatës ose i barazisë para ligjit. Gjithashtu, ajo nuk ka arritur të argumentojë se nga zbatimi i dispozitës së kundërshtuar të pandehurit i mohohen ose cenohen të drejtat që i garantohen atij në procesin penal përfshirë edhe mosrëndimin e pozitës së të pandehurit, si edhe garancitë që i ofrohen nga gjykimi i shkurtuar. 
21. Për më tepër, Mbledhja e Gjyqtarëve vlerëson se institute të tilla, si deklarimi i fajësisë së të pandehurit apo individualizimi i veprave dhe dënimeve penale janë në diskrecion të gjykatës, e cila duke shqyrtuar të gjitha elementet juridike të veprës penale, shkallën e fajit dhe pasojat e ardhura nga vepra penale, gjatë shqyrtimit të çështjes cakton llojin dhe masën e dënimit. Për pasojë, Mbledhja e Gjyqtarëve çmon se rregulli procedural i parashikuar nga neni 427, pika 4, i KPP-së nuk kufizon hapësirën e nevojshme, të dhënë nga ligji, që gjykata referuese ka për zgjidhjen e çështjes konkrete. 
22. Po në mbështetje të këtij argumenti, Mbledhja e Gjyqtarëve vëren se në situatën kur me vendimin e datës 04.10.2017 gjykata referuese ka vendosur të pranojë kërkesën e prokurorit për përsëritjen e shqyrtimit gjyqësor, kjo nënkupton se ajo e ka zbatuar tashmë dispozitën e kundërshtuar. Në këtë kuptim, Mbledhja e Gjyqtarëve vlerëson se dyshimet e gjykatës referuese në lidhje me kushtetutshmërinë e normës së kundërshtuar duhej të ngriheshin para zbatimit të dispozitës së kundërshtuar, duke argumentuar pikërisht se këto dyshime e pengojnë gjykatën referuese që ta zbatojë normën për zgjidhjen e çështjes konkrete.
23. Nisur nga këto konsiderata, pavarësisht mënyrës së formulimit të pretendimeve të gjykatës referuese, Mbledhja e Gjyqtarëve çmon se në thelb ato kanë të bëjnë me mënyrën e interpretimit dhe të zbatimit të nenit 427, pika 4, të KPP-së, të ndryshuar. Mbledhja e Gjyqtarëve vlerëson të theksojë kërkesën që buron nga parimi i shtetit të së drejtës, i sanksionuar në Kushtetutë, sipas të cilit jurisprudenca duhet të ketë vijimësi dhe se sistemi gjyqësor duhet të funksionojë në mënyrë të tillë që të krijohen parakushtet për të krijuar një praktikë gjyqësore uniforme, bazuar edhe në parimet e drejtësisë, të barazisë para ligjit, si dhe në parimin se çështjet e ngjashme (analoge) duhet të zgjidhen në të njëjtën mënyrë. 
24. Në këtë këndvështrim merr rëndësi pozicioni dhe roli i Gjykatës së Lartë si gjykatë ligji, e cila, sipas nenit 141 të Kushtetutës (ndryshuar me ligjin nr.76/2016), ka për detyrë të kontrollojë mënyrën e zbatimit të ligjit material dhe procedural nga ana e gjykatave më të ulëta. Gjykata ka theksuar se interpretimi i ligjeve është kompetencë e gjykatave të juridiksionit të zakonshëm dhe sidomos e Gjykatës së Lartë. Kushtetuta i ka dhënë Gjykatës së Lartë autoritetin të njësojë ose ndryshojë praktikën gjyqësore, pra të mbajë qëndrime në çështje të veçanta, me qëllim unifikimin e vendimmarrjes së gjykatave të zakonshme. Ky funksion ushtrohet nga Gjykata e Lartë duke tërhequr për shqyrtim në Kolegjet e Bashkuara çështje të caktuara, çka vjen si pasojë e pozicionit të saj si organi më i lartë i sistemit gjyqësor dhe lidhet me funksionin e përgjithshëm të saj për të siguruar uniformitetin e interpretimit të normave ligjore nga ana e gjyqtarëve të zakonshëm, përmes përcaktimit të linjave të interpretimit, të cilave gjyqtarët duhet t’u përmbahen (shih vendimin nr. 4, datë 23.01.2017 të Gjykatës Kushtetuese). 
25. Për sa më lart, Mbledhja e Gjyqtarëve vlerëson se në kushtet kur ndodhemi para një dispozite të re, e cila, siç rezulton edhe nga kërkesa në shqyrtim, paraqet probleme të interpretimit dhe zbatimit të saj, është detyrë dhe kompetencë e Gjykatës së Lartë që në përputhje me funksionin e saj njësues të investohet për interpretimin e kësaj dispozite, me qëllim unifikimin e vendimmarrjes së gjykatave të zakonshme. 
26. Në vështrim të kësaj analize, Mbledhja e Gjyqtarëve vlerëson se gjykata referuese nuk plotëson kriteret e legjitimimit, në kuptim të nenit 145, pika 2, të Kushtetutës dhe nenit 68 të ligjit nr.8577/2000, për rrjedhojë kërkesa nuk mund të pranohet për shqyrtim në seancë plenare. 

PËR KËTO ARSYE,
	Mbledhja e Gjyqtarëve të Gjykatës Kushtetuese të Republikës së Shqipërisë, në bazë të neneve 31, 31/a dhe 68 të ligjit nr. 8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”, të ndryshuar,

V E N D O S I:
Moskalimin e çështjes për shqyrtim në seancë plenare.

